Instituzioaren behar gorria\nPolitika > Ipar EH-ko politika > Lurralde Elkargoa\nIpar Euskal Herriko elkargo berria osatzen ari diren eragileak garai erabakigarrian sartu dira. Alta, bost urte beharko dira instituzioa erabat definitzeko. Herri Elkargoaren aukerari Hirigunearen ideia aurreratu zaio udazkenean. Hirigunea Pirinio Atlantikoetako André Durand prefetaren xedea da. Herrietako kontseiluek aukeratu beharko dute urtea amaitu bitartean.\n2013ko azaroaren 30ean, Maulen Lurralde Elkargoaren alde herritarrek egin zuten manifestazioaren irudietako bat.\nHirigunea eta Herri Elkargoa dira Ipar Euskal Herrirako eratu nahi den instituzioaren azken izenak. Izan ere, instituzio berriaren izena zehaztugabe dago gaur-gaurkoz. Definizio ezak instituzioaren izana eta egitura korapilatsua adierazten du. Herri Elkargoa, besteak beste, Herrien arteko Elkargoa ere deitua da. Halaber, azkeneko hiru urteetan, Bateran biltzen diren gizarte eragileen eskaera Lurralde Erkidegoa izan da, tokikoek Lurralde Kolektibitatea deitua. Iraganean, euskal instituzioa edo elkargo horiek guztiak, Euskal Departamendua izenez aldarrikatu ziren. Izenak izen, hainbat dira berezko instituzioaren alde lanean ari diren eragileak. Gizarte eragileak Garapen Kontseiluan biltzen dira eta eragile politikoak Hautetsien Kontseiluan. Alderdi politiko guztietan badaude instituzioaren aldeko kideak –alderdi abertzaleetan guztiak–, baina alderdi guztiak ez dira Ipar Euskal Herriari marko instituzionala ematearen aldekoak, frantsesak bereziki. Batera, herritar plataforma, ari da bereziki berezko instituzioaren alde lanean.\nDepartamendutik Lurralde Elkargora: orain Herri Elkargoa da aldarri\nEuskal instituzioa aldarrikapenaren bilakaera ulertzeko gibelera egin behar dugu, 1999 urtera. Departamenduaren aldeko manifestazio oso handia egin zen Baionan. Deialdiak hautetsi asko bildu zuen lehen aldikoz. Harrez gero, 2002an, Batera sortu zen. Euskal Departamendua aldarrikatzeaz gain, euskara, unibertsitatea eta Laborantza Ganbararen aldeko berezko egiturak eskatu zituen. Herritar gehienek ongi baino hobeto ulertu zuten zein diren eskaera horiek. 2009an alabaina, Frantzian prozesu berria abiatu zen. Prozesuak Departamenduaren desagerpena ekarri behar zuen. Ondorioz, honen eskumenak eskualdeei (erregioak) pasako zizkielarik. Euskaldunen kasuan, Pirinio Atlantikoetako Departamendua Akitania Erregioan integratuko litzateke. Garai hartan eskuinak gobernatzen zuen Estatuan, egun berriz, ezkerrak. Edonola ere, edozein alderdi boterean dagoela ere, gobernuek prozesua deszentralizazio politikaren barnean kokatu izan dute.\nEstatuak erreforma honen –deszentralizazioa deituaren– bitartez, Departamenduaren eskumenak erregioen eta herri arteko elkargoen artean banatu eta egokitu nahi ditu. Baterak, Frantziako Gobernuak erregioetarako marko politiko berriak eraiki nahi zituela ikusita, barne gogoeta egin ondoren, Departamenduaren eskaeraren ordez, beste egitura bat aldarrikatzea erabaki zuen. Unea mugarria izan zen: 35.000 pertsonek herri kontsultan parte hartu zuten 2010ean. Baterak Departamendua eskatzetik Lurralde Kolektibitatea eskatzera pasatzeko borroka pedagogiko sakona egin zuen. Oroitu behar da herri kontsultaren antolaketa gaitza. Galdera hauxe izan zen: “Lurralde Kolektibitatearen alde edo kontra zarea?”. Batera estatus bereziko instituzio berria aldarrikatzera iragan zen, harrez gero.\n2013an, ordea, Jean-Marc Ayrault lehen ministroak hauxe adierazi zuen: “Ez da estatus bereziko instituziorik gehiago sortuko Hexagonoan. Haatik, egungo eskubide publikoan egitura batzuk badaude zuen eskakizunei erantzuteko”. Parisek ezezko biribila eman zion estatus bereziko instituzioari, hots, Lurralde Kolektibitateari. Baterari bi aukera geratu zitzaizkion: indar lehian segitzea edo Estatuak eskaintzen dituen aukerak baliatzea. Baterak Herri Elkargoa osatzea du helburu orain. Hala ere, Lurralde Kolektibitatearen xedea ez du baztertu. Azken hiru urteetan Baionako eta Mauleko karriketan milaka jende bildu da xede horretan. Lurralde Kolektibitatea aldarrikatzetik Herri Elkargoa eskatzera pasa dira gizarte eragileak.\nIpar Euskal Herriko Elkargoa, izen hautatua\nGobernuak, André Durand prefetaren bidez, bost proposamen hauen artean aukeratzeko eskatu zien hautetsiei: Hirigunea elkargoa, Herri elkargoa, Metropoli poloa, Lurralde oreka edo egungo Pays egitura. Azken hau berehala baztertu zen, zaharkituta baitago. Gainerakoen artean, Ipar Euskal Herriko Elkargoa da Baterak nahi duena, baita gizarte eragileek nahi dutena ere.\nIpar Euskal Herriko Elkargoa ekimena prefetak iazko ekainean egin zuen proposamenaren ildoan garatzen hasi zen, NOTRE legearen markoan. Lege araudi hori da instituzioari eskumen eta finantza gehien eman diezazkiena. Horixe bera da juristek hautetsiei proposatu ziena. Proposamena herri elkargoetako ordezkariek landu dute orain arte, ordezkariak herrietako hautetsiak direlarik.\nHirigunea eta Herri Elkargoaren aukerak nagusitu dira, baina hainbat eztabaida sorrarazi dituzte. Hirigunea delakoaren bidean, legeak eskumen baliagarriak eskaintzen omen ditu. Egungo herri elkargoetatik Herri Elkargoa edo Hiri Elkargora pasatzeko unean, biztanle kopurua “traba” edo “gakoa” da. Antza, legeak bide malguagoak eskaintzen ditu Hirigunea antolatzeko. Beste traba bat Akitania eskualdearen berregituraketa da. 2016tik aitzina, Akitania-Poitu-Charantes-Limosuin eskualde berria izatera pasako da. Euskal Herriko biztanleria –kopuru txikia dela eta– lehen “urtua” bazegoen, urtuago izanen da erregio berrian.\nIpar Euskal Herrirako instituzioaren aldeko ekimena, nolabait ere, Bordeleko politikari begira dago, eta funtsean, Eskualde berriaren egituraketak baldintzatuta. Legeak Hirigunea egituraren aukera errazten du. Diotenez, Hirigunea eratuz gero, instituzio horrek harreman zuzenagoa izango luke Estatuko administrazioarekin. Uneon, Estatua, Eskualdea eta Departamendua lotzen dituen Lurralde Kontratuaren negoziazioan, Hirigunea sartuko litzateke zuzenean. Herri Elkargoaren kasuan, negoziazioa edo elkarrizketa zailagoa litzateke. Herri Elkargoak lehiatu beharko luke Eskualdeko beste hirigunerekin (beste batzuk ere sortu bailitezke). Badago besterik ere, lehen urtean Hirigunea ekimenak 10 milioi euro jasoko luke finantzatzeko Estatuaren aldetik. Alegia, Herri Elkargoaren nahia herriko etxeetako hautetsiek lehenetsita ere, dirutza hori herriko etxeetako aurrekontuaren %60 da. Beraiek jarri behar al dute? Beraz, Hirigunea edo Herri Elkargoa aukeratzeko orduan, finantzazio moldeak eragina izanen du hautetsien bozetan. Galdera da: Hirigune Elkargoa egokiena al da euskal herritarrentzat?\nInstituzio berriaren sorrera 2017 urterako aurreikusita dago. Baina, egitura hori ez da bat-batean eskumenez osatuko. Bi urteko trantsizioa beharko da egungo herri elkargo instituzioetatik balizko instituzio berrira iristeko. Hautetsiak aztertzen ari diren prefetaren dokumentuak mailaz mailako egituratzea proposatzen du: beherean herriak daude. Erdian, lurralde antolaketarako egitura publikoak. Goian, Herri Elkargoak agertu beharko luke. Horregatik, hiru maila horien artean, adituek bitarteko juridiko baten beharra ikusten dute. Anartean, onenean ere, Ipar Euskal Herriak ez du beharrezkoa duen instituzioa osatuta ikusiko 2020 urtera arte.\nKostaldearen eta barnealdearen desoreka\nEgitura instituzional berriak –berezko instituzioa antolatzeak– lurraldearen desoreka demografikoaren arazoa gainditu beharko du gobernagarria izan dadin. Gobernantza, eskumenak eta finantzazioa dira gai nagusiak. Hautetsiek gobernantzari buruz landu behar dituzten proposamenak hauek dira: lehen betebeharra 158 herri egitura bakar batean batzea. Egiturak eraginkorra izan behar du, eta orekatua. Bestela, barnealdeko herri txikiek ez lukete kostaldeko hiri boteretsuen ahalmena. Orain arteko bileren ondoren, juristek hiru instantziako elkargoa proposatu diete hautetsiei, Elkargo kontseiluak, Batzorde iraunkorrak eta Auzapezen biltzarrak kudeatua izanen dena. Elkargo kontseiluak, 232 kidek osatua, botere erabakigarria izango luke. Kontseilu horren gibelean Auzapezen biltzarra legoke, 150 auzapezekin. Halaber, Garapen Kontseilua legoke, hots, gizarte zibilaren ordezkariak. Elkargo kontseilu horren Batzorde iraunkorra litzateke botere betearazlea, presidenteak, hamabost presidenteordek eta 60 kidek osatua. Edonola ere, proposamenaren arabera, Elkargo kontseiluak izango luke hiru kontseilu horien artean erabakitzeko ahalmen handiena. Aurrekontua, esaterako, Kontseilu horrek ebatziko luke. Era berean, arazo demokrafikoa gainditu aldera, Kontseiluko 72 eserlekuak herrien pisu demografikoaren arabera erabakiko lirateke, hau da, hainbat herrien eragina egokituko litzateke euren betebeharretara. Horra berezitasuna.\nProposamenak, egungo herrien elkargoak Elkargo bakarrean batu ondoren, hautetsiak herrietatik urrun gelditzeko arriskuaz ohartarazten du. Arazo hori konpondu aldera, Kudeaketa lurraldeak batzordea sortzeko aukera ematen du proposamenak. Egun hamar dira herrien arteko elkargoak, beraz, hamar batzorde lirateke. Alabaina, egungo Elkargoaren mapa hamar lurraldetan banatuta badago ere, praktikan, herrien elkargoak sei lurralde eremuetan ariko lirateke. Lapurdiko lau lurraldetan, eta Baxenabarreko eta Zuberoako lurralde bakarrean. Lehen zereginen artean, “gizarte zibilaren” arazoei erantzun beharko liekete eta Garapen Kontseiluaren bermea izango lukete. Eskumenak eta zerga sistema dira instituzio berria osatzeko definitu beharko diren sailak.\nIpar Euskal Herriko Elkargoa ala Hirugunea?\nProposamena bide orri bat baino ez da: Hirigunea ala Herri Elkargoa? Horra galdera. Izan ere, hautetsi gehienen aukera Herri Elkargoa izan daitekeela ikusi denean, suprefetaren nahia nagusitzen ari ote den ustea zabaldu da. Ez da ahaztu behar, iragan uztailean, Angelu, Miarritz, Bidart eta Bokaleko auzapezak, (ACBA / Euskal Kosta-Aturri aglomerazioa), Herri Elkargoaren aurka jarri zirela –Baionako auzapez Jean-René Etchegaray da metropoliko salbuespena–. Ezbairik gabe, auzapez horien jarrerak Hirigunea aukeraren alde egiten lagundu du: “Hirigunea Elkargoak egokitzapenak egiteko aukerak ematen ditu. Horrek zenbait hautetsi lasaituko lituzke”, erran du prefetak berriki.\nBeraz, Herri Elkargoaren aukerari Hirigune bakarraren ideia aurreratu zaio udazkenean. Irailaren 27an, André Durand prefetak aukera horren alde egin du Hautetsien Kontseiluaren Biltzar Nagusian, ehun auzapezei aurkeztu die, Itsasu herrian. Adibiderako, Dijon hiria litzateke nolabait, prefetak proposatzen duen Hirigunea. Borgoinako eskualdearen eta Côte-d’Or departamenduaren hiriburua. Alta, Lurralde edo Herri Erkidegoa badago Frantzian. Korsika izan da instituzio hori erdiesten lehena.\nGarapen eta Hautetsien kontseiluak sendotu beharra\nGarapen eta Hautetsien kontseiluak funtsezko bi erakunde dira euskal instituzioa lortzeko. Urte luzetan, hainbat erakunde Lurralde Kontratuaren bidez egituratu dira. Kontratua alabaina, kinkan dago. Euskal instituzioaren beharra izugarria da. Garapen Kontseiluak betebehar handia izan du bere historian. Gizarteko hainbat sailetako eragileak eta ordezkariak biltzen dira bertan.\nGarapen Kontseilu berria\nGarapen Kontseiluak zuzendaritza berria dauka maiatzaz gero, Caroline Phillips lehendakaria eta Paxkal Indo lehendakariordea buruak izaki. Enpresan eta euskalgintzan arituak. Kontseilu honek egitura instituzional berria eraikitzeko aukera azkartu nahi du herri elkarteen bidez. Instituzioa lortu bitartean (2015-2016 urteetan), gai hauei lehentasuna eman die: 1. Hezkuntza, lana eta etxebizitza gazteei begira lantzea Euskal Herrian finka daitezen. 2. Ingurumena eta garapen ekonomikoa ongi uztatzea, ondare naturala babesteko. 3. Kultur politika eraginkorragoa antolatzea. 4. Bigarren etxebizitzaren afera ongi aztertzea. 5. Trantsizio ekologiko eta energetiko egokia aitzinetik lantzea. 6. Hego eta Iparreko mugaz gaindiko harremanak sustatzea.\nEtchegaray hautetsien burua\nJean-René Etchegaray da Hautetsien Kontseiluko presidente berria, Jean-Jacques Lasserre Pirinio Atlantikoetako Kontseilu Nagusiko presidente berriak kargua utzi ondoren. Baionako auzapeza da, zentrista eta Baterako kidea. Ipar Euskal Herrirako instituzioari buruzko eztabaida erabakigarria denean hartu du presidentzia. Baionako Herriko Etxearen gobernua hartu izanak ere lagundu beharko luke Baterak bultzatzen duen ekimena.\nBi kontseiluen lana funtsezkoa da Euskal Herriak behin-behinean bizi duen egoerari buru egiteko. Hautetsiek Frantziako Gobernuarekin, eta Akitania eta Pirinio Atlantikoetako kontseiluekin negoziatzen dute Lurralde Kontratua. 2000-2006 Hitzarmena eta 2007-2013 Lurralde Kontratuaren ondoren, Kontratu berria Garapen Kontseiluak landutako bederatzi ardatz nagusitan oinarritu da: 62 ekimen barnebiltzen ditu, 300 milioi euroko aurrekontuarekin. Partaideek (Estatua, Eskualdea, Departamendua) 166 milioi euro tan igo dute diru kopurua.\nAlabaina, bi kontseiluetako presidenteen erranetan, Ipar Euskal Herriari egokitutako hirugarren Kontratuan finantza publikoen murrizketa izan da, eta gertatua lurralde erreformaren testuinguruan kokatu behar da. Ondorioz, NOTRE legearen egokitzapenak erkidego zenbaiten eskumenen birbanaketan eraginen du, eta hauetako batzuen lan eremua txikituko da. Euskal Konfederazioak eta Baterak euskararen eta Lurralde Elkargoaren aldeko Deiadar manifestaziora deitu dute Baionan urriaren 24rako.\nKanal hauetan artxibatua: Lurralde Elkargoa | Lurralde Elkargoa\nLurralde Elkargoa kanaletik interesatuko zaizu...\nEusko Jaurlaritzaren 2022ko aurrekontua, sailez sail\nLanorduak gutxitzearen alde


Larunbatean Mikaela Paelaren alegiazko munduak bizi-arnasa hartuko du Nafarroako Antzerki Eskolan | Ayuntamiento de Pamplona\nLarunbatean Mikaela Paelaren alegiazko munduak bizi-arnasa hartuko du Nafarroako Antzerki Eskolan\nGoiz Eder Iturainen idazlana irabazlea izan zen Iruñeko Udalak eta NAEk antolatutako Haurrendako Euskarazko Antzerki Testuen lehiaketan\n2019ko Apirila 10a\nLarunbatean Mikaela Paelaren alegiazko munduak bizi-arnasa hartuko du Nafarroako Antzerki Eskolan. Iruñeko Udalak eta NAEk antolatutako Haurrendako Euskarazko Antzerki Testuen lehiaketaren azken edizioan irabazlea izan zen alegiazko abentura da, Goiz Eder Iturain Aramendik idatzia. Antzezpena 18:00etan hasiko da, eta sarrerak 6 euroan eros daitezke Nafarroako Antzerki Eskolan edo horren webgunean.\nGoizean, Maider Beloki Kultura eta Hezkuntzako zinegotzi ordezkariak Irantzu del Valle antzezlanaren zuzendaria, Garazi San Martín antzezle nagusia eta Maria Sagües Nafarroako Antzerki Eskolako irakaslea lagundu ditu ikuskizun hau, Iruñeko Udalak ekoitzia, aurkezteko prentsaurrekoan. Mikalela Paela antzezlana irabazlea izan zen lehiaketaren XXVII. edizioan, 2018an, non guztira 48 lan aurkeztu baitziren, horietako 41 gaztelaniaz eta 7 euskaraz. Saria: 2.500 euro, dirutan, baita ere antzezlana ekoiztu eta taularatzeko aukera, larunbatean gauzatuko dena.\nLehiaketaren epaimahaiak Mikaela Paelan aintzat hartu zuen istorioaren interesa, nola bilbatu zen, testuaren oparotasuna eta ikusgarria izan litekeen taularatze-aukera. Larunbatean Irantzu Sánchezek, Garazi San Martínek, Samuel Quelek eta Irati del Vallek taularatu egingo dute, Irantzu del Valleren zuzendaritzapean.\nMikaela Paela antzezlan dinamikoa da, non gorputz-adierazpenak, musikak eta umoreak berebiziko garrantzia baitute. Bertan, haurtzaroko alegiazko mundua birsortzen da, bai pertsonaien eguneroko egoeretan bai beren barne-bizipenetako fantasia handiagoko testuinguruetan. Mikaela 7 urteko neskatoa da, eta lehen eskola-eguna du ikastetxe berrian. Ikasgelara iritsi eta berehala, egoera gatazkatsua sortu da Mikel ikaskidearekin, eta Mikaelak desegoki erantzun du horren aurrean. Antzezlanak aurrera egin ahala konturatuko da eltxo baten ziztada arraroagatik izan dela. Antidotoa aurkitzeko, Mikelak, bere adiskide Izarrekin batera, abentura fantastikoa biziko du baso magikoan, eta horrela lortuko du Mikelekin dituen desadostasunak konpontzea.\nGoiz Eder Iturain Aramendi, Zumaiakoa, Psikopedagogian lizentziatua da Euskal Herriko Unibertsitatean, eta Irakasle-ikasketetan diplomaduna. Lan-prestakuntza artistikoan, ikastaro hauek ere egin ditu: clown, antzezpen eta komedia, bikoizketa, kantu lirikoa, dantza garaikidea eta euskal dantzak, besteak beste. Sei urte eman ditu arduradun NOLEGA proiektuan, Eusko Jaurlaritzak antzerkiaren, abestien eta bertsolaritzaren bidez euskara ikastetxeetara eramateko sustatuta. 2016an, Sorkuntza Bekan, Karmele Igartuak aipamen berezia jaso zuen haur-antzerkian.\nAgertokietan, Bederen Bat eta Sointek konpainiekin lan egin du, besteak beste. Azken horrekin Xurdin pertsonaia hezurmamitu zuen, Udalak antolatzen dituen haurrendako euskarazko emankizunetako ikusleek ongi ezagutu eta maitatzen dutena. Gainera, dozena bat antzezpenetan parte hartu du genero eta konpainia ezberdinetan. Bere azken lanetako batzuk: Cabaret musical Broadway, Teatro Napoleónico, Tatxin Tatxan, Musika tresnen fabrika eta Farsas medievales. Telebistan, bere eskarmentua nagusiki EITBko telesailetan garatu da, hala nola: Goenkale, Wazemank eta Irrikitan. Zinean ere Iturainek hainbat lan egin ditu, hala nola: Ez du inporta, Kote Camatxoren El milagro de atxuri, Iker Maguregiren Azken otsoa eta Alberto Gorritiberearen Eutsi!; baita ere, film laburretan, esaterako: Cat, Kutxadura eta Megabiblos.


ALAIN SANCHOYERTO ORIVE LAURO IKASTOLAKOA XXXVI Muskizko Krossa irabazi du alebin frogan. - ultrarunnerdreams\nHome > Crónicas > ALAIN SANCHOYERTO ORIVE LAURO IKASTOLAKOA XXXVI Muskizko Krossa irabazi du alebin frogan.\nPosted at 20:08h in Crónicas\tby\tultratrailrunner 0 Comments\nMuskizen egindako lasterketan, korrikalari askok eman dute hasiera alebin frogan. Hori esker hasiera ederra eman digute guztioei.\nLasterketaren hasiera 11:35tan eman da eta lehenengo metroak eta gero lastekari bakoitzak bere lekuak artzen joan da. Lasterketa irabazi nahi zuten korrikalariak buruko postuak artzen joan dira, lasterketaren ritmoa jartzen. Alainek buruko poztuak artzen joan da bere ritmoa artzen eta ez du poztu hau utzi helmugara iritzi arte.\nAlebineko lasterketa 2.200 metrokoa izan da, bi bira luzeetan banatuta. Bidearen egoera onaren ondorioz, kirol oneko zalei eta korrikalariei egun bikaina pasatzea eragin digu. Gainera handien Bizkaiko txapelketaren lasterketa egon da ere.\nBurukoen askarrago joan direnean froga lau korrikalarien bitartean jokatu da helmugarako 300 metro faltatzen zirenean. Alainek helmugarako 200 metro falta zirenean eritmo aldaketa egin du eta azkenengo 100 metroak bakarrik egin ditu.\nAtletetako eta haien guztien lehiako kopuru handiei esker eskaintzen ari digute urte soragarri hau atletismoko zale amorratu guztiei, atletek gozatzen dute gurasoen konpainian, entrenatzaileengan eta lagunengan tokian lasterketa oso hunkigarri eta lehiakorretako.\nKorrikalari askoren parte-artzea, Bizkaiko Federazioaren ezin hobeko antolaketa eta Muskizko clubari esker, guztiok egun zoragarria pasatu dugu Muskizen.


Bizkaieraz ala batuaz? - bizkaie.biz\n*Larunbatean atera eta\nigandea heldu zaigu\ngaur berba egin gura dabenak\neleizatik kanpo jai du\n*Zapatuan urten eta\ndomeka ailegau jaku\ngaur hitz egin nahi duenak\neleizatik kanpo jai dauka\nErrima eta neurria nabarmen aldatzen dira. Badakit kasu berezia dala hau, baina ezin da inoz jakin zer tokauko ete dan. Idatzitik berbara alde handia dago; zer esanik ez idatzitik bertsora!\nAtzo txapelketan kantau neban, irakurle maite. Zer dinozu? Ia zelan joan zan saioa? Gai-jartzaileak esan euskun aurrekoak baino hobea izan zala, eta kostako jakeela hurrengo saioei horren onak izaten. Bai, arrazoi daukazu, agian geu ginalako esan deusku. Nik ezin deutsut esan zelan ikusi dodan, neure abstrakzinozko munduan ibili nintzalako, inoren bertsoak entzun barik, eta holakoetan, normala izaten da norberak emondako epaia okerra izatea. Ea irabazi neban? Galdu ez, behintzat.\nKontua da, saioa eta gero zer edo zer hartzen gengozala, tipo batek itaundu eustala ia zergaitik ez dodan bizkaieraz kantetan, ikusita hemen, zeuri, bizkaieraz idazten deutsudala. Galderak erantzun laburra dauka, baina badakizu neuri zelan gustetan jatan luzatzea.\nZuk badakizu neure ama hizkuntzea erderea dala (ama inozko zentzurik zorrotzenean) eta euskerea ikastolan ikasi nebala, American Schoolen ingelesa ikasi ahal neban legez. Egun batean, ostera, bertso-eskolara apuntau nintzan eta horrek euskerea ezagutzeko bidea erraztu eustan (broma esklusiboa: erreztu ez da erratza pasetea edo “erre egin” aditzaren forma barria). Bizkaieraz askoz be beranduago ikasi neban, beharrizanagaitik batez be. Bizkaiko bertsolari gazteak batzen ginanean, neuk ez neban modurik izaten hango askok esaten ebena ganoraz ulertzeko; orduan, jaurerriko berbakerea landu behar izan neban. Ordutik, ostera, sano gitxitan erabili dot bizkaierea bertsotan. Eta zergaitik ba? Ohiturarik ez daukadalako. Eta hau ez da neuri pasetan jatan fenomenoa. Bertsolari euskaldun zahar asko dago batuaz kantetan dauana.\nIgor Elortzak eta Unai Iturriagak be orain gitxi emon dabe erabateko saltoa bizkaierara. Bizkaiera ez erabilteak ze ondorio euki leiken pentsetan hasi ezkero, argi dago errimategia sano desbardina dala bi kasuetan; baita laburdurak, esakereak eta beste kontu batzuk be! Edozelan be, ohitureak dauka indarrik handiena. Eta argi dago ezin dala batuaz eta bizkaieraz kantau aldi berean.\nBai, badakit neuk hori berori egin nebala atzo. Baina tira, ez neban apropos egin, eta hori bai, ez zan ezer aldatu batua bizkaierara pasauta. Izan be, askotan pasetan dalako hori. Hau koplau hartuta, esate baterako; kopleak lehenengo partea batuaz eta bizkaieraz eginda dauka eta bigarrenean buelta emon deutsagu guztiari, hau da, bizkaiera batuaz imini dogu eta alderantziz:


Donostiako Berritzegunea: Bikoteka irakurtzen: dena prest\n2015(e)ko urtarrilakren 21(a)\nBikoteka irakurtzen: dena prest\nUrte batzuk daramatza Bikoteka irakurtzen programak gure artean eta gero eta ikastetxe gehiagotara zabaltzen ari da. Une honetan bederatzi ikastetxeetako ordezkariak ditugu mintegian, baina 2011tik hona, hogeita bat ikastetxeetako irakasleekin aritu gara lanean.\nBikoteka irakurtzen parekoen arteko tutoretza (peer tutoring) lankidetzako ikaskuntza metodoan oinarritzen den programa da. Ikasle bikoteak osatzen dira, rolak (tutorea eta tutoratua) banatzen dira eta irakurketa saioak egiten dira helburu komun bat ardatz hartuta: irakurmena hobetzea.\nInterakzio gidoi bat abiaburu hartuta, bikoteko bi kideek ikasi egiten dute: tutoratuak, kide duen tutore horrengandik laguntza egokitua eta etengabea jasotzen duelako; eta tutoreak, irakastea ikasbiderik hoberenetarikoa delako.\n2014-15eko mintegiko partaideak orain hasi dira irakurketa saioak egiten ikasgeletan. Hori baino lehenago, lehenengo hiruhilekoan, programa ezagutzen, ikasleak prestatzen eta hasierako ebaluazioak egiten aritu dira eta, dagoeneko, ikasle bikoteak eginak dituzte. Beraz, dena prest binaka irakurtzen hasteko.\nBikoteka irakurtzen-en, edo eta Donostiako berritzegunean egiten ari garen lanaren inguruan gehiago jakin nahi baduzu, hemen dituzu materialak.\nGaiak: Bigarren Hezkuntza, Ikaskuntza Kooperatiboa, Lehen Hezkuntza, Metodologia


'Bariazinoak' izenpean, upealako eskaintzea dakar EOS-ak - bizkaie.biz\n'Bariazinoak' izenpean, upealako eskaintzea dakar EOS-ak\nBizkaie! 2018-04-17 10:42 Musikea\nRobert Treviñoren gidaritzapean, 50 abonu-kontzertu izango ditu 2018-19 sasoiak.\nDenporaldia aurkezteko ekitaldia (Argazkia: EOS) | Ikusi handiago | Argazki originala\nBariazinoak izenburupean, 2018-19 denporaldiko nobedade guztiak aurkeztu ditu EOS, Euskadiko Orkestra Sinfonikoak, sasoia hasteko asko faltau dan arren. Irailaren 27an ekingo deutsie eta 2019ko bagilaren 13ra bitartean, era guztietako kontzertuak eskainiko ditu Euskal Herrian eta atzerrian. Programazinoa iragarteko irudia freskoa, apurtzailea eta modernoa da, ikuslearen arretea erakarteko.\nRobert Treviño, nazinoartean ospea eta entzute handia eskuratu dituan artistea, izango da EOSeko zuzendari titularra. Bertoko orkestreagaz dauen konpromisoaren erakusgarri, Treviñok berak gidatuko ditu musikariak abonuaren barruko sei kontzertu-programatan. Treviñok asmoa dau soinu sinfoniko handia lantzen segiduteko, era koherente batez, zentzunez beterik eta epe luzeko ikuspegiaz. Ondorioz, Mahler sarritan agertzen da haren egitarauetan eta 2018-19an, musikagile horren 9. sinfonia entzun ahal izango da, baita beste hainbat konpositoreren errepertorio sinfoniko handia be: Elgar, Dvorak, Rakhmaninov...\n2018/2019 denporaldian, aldaerak kontzeptuari helduko deutso Treviñok: etenbako bilakaeran dagozan aldaerak, betiko aldaerak, zalantzazko aldaerak, arrakastearenak. Hori hiru musikagileren bidez egingo dau: Elgar, Rakhmaninov eta Dvorak.\nWebern eta Lazkanoren arteko kontraste estetikoko programa batez hasiko da deporaldia, irailean, eta Sibeliusek bat egingo dau hareekaz. Zemendian, buztartu egingo ditue Dvorak eta Elgar eta, horrezaz gan, Euskal Herriko soinuetan inspirautako lan txiki bat sortzea eskatu deutso Treviñok Hough-i. Era horretan sortu da Agata, txistu eta orkestrarako partiturea. Horretarako, Garikoitz Mendizabal izango dau EOSek alboan.\n2019ko bagilera bitartean, abonu-denporaldiko 50 kontzertu eskainiko ditu EOSek, Bilbo, Donostia, Gasteiz eta Iruñeko egoitzetan. Euskal musikeak leku zabala izango dau, bertoko konpositore eta doinuei eskainitako zikloan. Ramon Lazkanori eskainitako saioagaz hasiko da ziklo hori.\nDenporaldiko ohiko emonaldiakaz batera makina bat kontzertu eta jarduera berezitan parte hartuko dau EOSek. Frantziako Versailles-era urteroko urteerea egingo dabe, ABAOren operetan joko dabe eta inguruko musikaldietan izango da orkestrea: Musika-Música, Donostiako Hamabostaldia, Festival Ravel... Hori gitxi ez, eta produkzino diskografikoan be lagunduko dau EOSek. Esate baterako, Philip Glass eta Dmitri Makhtin-en biolinerako piezen grabazinoan.


Esa urtegia | ARGIA\nEsako urtegiko eskuin hegala ez da oraindik egonkorra, txosten ofizialak aztertuta ondorioztatu dutenez\nUraren Kultura Berria Fundazioak (FNCA gaztelaniazko sigletan) Esako urtegiari buruzko azken txosten ofizialak aztertu ditu eta ondorioztatu du urtegiaren eskuineko hegalak "ezegonkorra" izaten jarraitzen duela eta, beraz, "segurtasuna ez dagoela bermatuta".\nEsa urtegiak sorturiko arriskua ezkutatu nahi izatea egotzi diete agintari politikoei\n"Esan eta manipulazio informatiboa" izeneko idatzia zabaldu dute Esa Ez-Lanak Gelditu eta Río Aragón elkarteek hainbat hedabidetan. Agintari politikoek, azpiegitura horrek dakarren arriskua ezkutatzeko darabilten hizkera salatu dute.\n2020-05-01 | ARGIA\nEsako handitze lanen aurkako hainbat plataformak mobilizazioa zuen deitua apirilaren 19rako, baina COVID-19aren krisiaren ondorioz bertan behera geratu zela eta, birtualki egin dute: herritarrek euren etxeetan grabatutako 150 bideorekin muntaia egin eta sarean zabaldu dute.\nZigoze herria Aragoin dago, Esca ibaiaren ertzean, hura eta Aragoi ibaia Esan urtegiratzen diren puntutik hurbil. Urtegia handitzeko obrak direla-eta, aipatu puntuan –urtegiaren atzealdean– urari eusteko dike bat eraikiko dute, eta dike horren eraginez Ezka ibaiak... [+]\nEsa urtegia handitzearen aurkako borrokan ikur bilakatu da Aragoiko Artieda herria. 2016an Empenta Artieda (Artieda Bultzatu) egitasmoa jarri zuten martxan, herria ez hustu eta landaguneari eusteko helburuarekin. Ordutik hamabost gazte joan dira bertara bizitzera. Urteetan... [+]\nUrtegia handitzearen aurka ari diren hainbat elkartek bideoz erakutsi dute urtegiko eskuin hegalean agertu diren arrakala berriak. Larunbata honetan, hilaren 4an, manifestazioa egingo da Zangotzan urtegia handitzearen aurka, 19:30etan Arkupetan hasita.\nGeoconsult enpresak egin du aurreko Nafarroako Gobernuak agindutako txostena eta bertan ateratzen den ondorioetako bat da, Esako urtegiko eskuin mazelak baduela hainbat egoera zalantzagarri eta, beraz, ez dela guztiz segurua.\n2019-10-24 | Euskalerria irratia\nCHEren arabera Esaren ezegonkortasuna "egiaztagarria eta konponezina" dela salatu dute\nRio Aragón-Coagret elkarteak aztertu du Ebroko Konfederazio Hidrografikoaren (CHE) azken txostena.\nZAIN Zaraitzu ibaia babesteko elkartea sortu dute, Esaren handitze lanen mehatxuagatik\nZaraitzuk daraman ur emaria Esa urtegira desbideratzeko proiektuak, kezka eragin du ibaiak zeharkatzen dituen herrietan, hari lotutako bizimoduak mehatxatzen dituelako.


Unai Izagirre: 'Izar horien artean nire aletxoa uzten saiatuko naiz' - Azkoitia - Maxixatzen.eus\nUnai Izagirre: 'Izar horien artean nire aletxoa uzten saiatuko naiz'\nMaxixatzen.eus 2017-05-18 14:24\nUnai Izagirre, Erniarraitzeko bertsolari azkoitiarra.\nUnai Izagirrek eliteko bertsolariekin batera kantatuko du Maiatzeko Loratan. Euskal Herriko txapeldun izandako bertsolariak alboan izango ditu Maialen Lujanbio, Amets Arzalluz eta Andoni Egaña, besteak beste. Izar horien guztien artean bere aletxoa uzten saiatuko da.\nNondik datorkizu bertsotarako afizioa?\nEtxetik jaso dudan zerbait izan da. Aita bere garaian bertsolaria izandakoa da, eta, noski, oso bertsozalea ere bada. Umetatik, nahi gabe ere bertso asko entzun izan ditugu etxean. Hala ere, aitortu beharra daukat nigan gerora piztutako afizio bat izan dela bertsoa. 15-16 urterekin-edo hasiko nintzen benetan bertsoaz zaletzen.\nZaletzearekin batera, kuadrillakoekin afalondo batzuetan bertso bat edo beste botatzen hasi nintzen. Bertso eskolara hasi edo ez dileman urte batzuk pasatu eta gero, orain dela urte eta erdi hastea erabaki nuen.\nBatetik, bertso eskolako kide dudan Ugaitz Beristainek bertso parrandako saio batean botatako agur batek barruak mugitu zizkidan, bertso eskolaranzko bere bideaz kantatu zuenean. Bestetik, saio erdi ofizial moduan, handik pixka batera bertso desafio moduko bat egin genuen Txalintxo tabernan anaiak eta biok beste biren aurka. Egindakoarekin pozik gelditu nintzen, eta bertso eskolan hasteko erabakia hartu nuen.\nMaiatzeko Loratan, eliteko bertsolariekin partekatuko duzu oholtza. Zer da hori zuretzat? Nolako sentsazioak dituzu?\nOholtzakideen izenak ikuste hutsak “beldur” pixka bat ematen dit, baina ilusioa nabarmenduko nuke ezeren gainetik. Norberak ongi daki zein den bere maila, eta besteen pare edo gainetik kantatzeko asmoz joatea errealitatearen jabe ez izatea da, planteamendu okerra litzateke. Izar horien artean nire aletxoa uzten saiatuko naiz, eta talde bezala saio polita ateratzen bada, gustura.\nNolako gomendioak ematen dizkiozu zeure buruari?\nDudarik gabe, gozatzera igoko naiz oholtzara. Ateratzen dena ateratzen dela etxera irribarre batekin joatea daukat buruan.\nEta gainerakoek zer esaten dizute?\nOro har, disfrutatzeko eta beldurrik gabe kantatzeko esaten didate. Baten batek esan dit lasai egoteko, zuri gelditzen banaiz ere ez zaidala asko antzemango eta [barrez].\nUrduri egoten al zara bertso saioetan?\nOrain artekoetan bi aldeak ezagutu ditut: bai oso urduri egotea, bai lasaiegi ateratzea. Hala ere, normalean bertso pare bat kantatu ondoren lasaitzen naiz.\nZer kostatzen zaizu gehien bertsotan? Eta zer egiten duzu errazen?\nOraintxe bertan, esan nahi dudanari forma ematea kostatzen zait gehien. Italian pasatu berri ditut bost hilabete Erasmus programarekin, eta nabari dut praktika falta. Han euskaraz egitea ere zer zen ahaztu zitzaidan ia!\nZein neurritan moldatzen zara ondoen?\nOraindik behintzat, nire bertsokeraren menpe baino gehiago, egokitzen den egunaren menpe daude horrelako gauzak.\nOholtza edo plaza?\nEntzulea entzuteko prest dagoen edozein; aukeran, formatu informalean nahiago.\nAitonak kantatu zidana. Dezenteko hitz totela da, eta, nahiz eta bertsoak ez zeukan errima handirik, kostako zaio edonori niretzat bereziago izan daitekeen bertso bat botatzea. Munduan bertso bat kantatuko zukeen azken pertsonatzat neukan aitona.\nZer izan behar du bertso on batek?\nEzeren gainetik, jendearengana iristeko gaitasuna.\nZer esango zenioke bertso eskolara hasi edo ez zalantzan dagoen bati?\nAstean behin elkartzen garen lagunarte bat garela azkenean. Hamar bat lagun gabiltza bertsoaren bueltan saltsan, eta bertsoaz gozatu nahi duen oro etor dadila! Mila eratara goza daiteke honetaz, eta norbaitek bere burua kantuan ikusten ez badu ere, nahi duen horretan parte har dezake: gaiak jartzen, saioak prestatzen, bertsoak entzuten... Ez dadila zalantzan gelditu behintzat, eta proba dezala gustuko duen hori, besoak zabalik hartuko dugu eta!


Gipuzkoako Ogasuneko buru ohiari zazpi urteko espetxe zigorra jarri diote | Ekonomia | Berria\nGipuzkoako Ogasuneko buru ohiari zazpi urteko espetxe zigorra jarri diote\nEpaimahaiak frogatu du enpresentzako zerga erregimen berezia baliatu zuela bere intereserako. 1,6 milioi itzuli beharko dizkio Ogasunari\nEspetxera joan beharko du Victor Bravok, 1995etik 2003ra Gipuzkoako Ogasuneko zuzendari izandakoak. Donostiako Zigor Epaitegiak zazpi urteko kartzela zigorra jarri dio, hiru delitu fiskal egiteko beharrezko kolaboratzailea izatea leporatuta —zigor bakoitzarengatik bi urte eta lau hilabetekoa—. Fiskaltzak sei urteko espetxe zigorra eskatu zuen, eta Espainiako Estatuaren abokatuak, bederatzikoa. Horrez gain, 3,2 milioi euroko isuna ordaindu beharko du, eta 1,6 milioi euro itzuli beharko dizkio Ogasunari.\nBravoren bazkide Fernando Isidoro Gonzalez Enfedaqueri, berriz, hiru urteko kartzela zigorra jarri diote guztira —akusazioek lau urte eta erdi eskatu zituzten—. Eta milioi eta erdiko isuna ordaindu beharko du. Era berean, biek galdu dute hiru urtez laguntza publikoak lortzeko aukera eta onura edo pizgarri fiskalak edo Gizarte Segurantzakoak jasotzeko eskubidea.\nIazko irailean epaitu zituzten. Epaimahaiak frogatutzat eman du Foru Ogasuneko zuzendari izan zen garaian hasi zela Bravo tratu pribilegiatua ematen Glass Costa bere merkataritza-sozietateari —2001ean sortutakoa— eta harekin lotutako beste batzuei, eta horrek, gerora, aukera eman ziola 2003, 2004 eta 2006ko ekitaldietan zergetan 1,6 milioi euro inguru ez ordaintzeko. Hain justu, 2003. urtean jarri zuen EAJk Espainiako Senaturako zerrendetan, eta aukeratua irten zen; Gipuzkoako Ogasuneko zuzendari kargua utzi ondorengoak lirateke, beraz, egotzitako delituak.\nEpaimahaiaren arabera, Bravok baliatu zuen foru aldundiak 1996an Enpresak Sustatzeko Sozietateentzat (ESS) sortutako zerga erregimen berezia. Glass Costaren egoitza fiskala Gipuzkoan ezarri zuen, abantaila fiskal nabarmenak eskuratzeko, nahiz eta herrialdean jarduerarik ez izan. Eta onura horiek lortu zituen egoitza berean erregistratu ziren Gipuzkoa kanpoko beste hainbat enpresa eta norbanakoentzat ere. Glass Costak, berez, Cambrilsen (Herrialde Katalanak) zeukan jarduera nagusia: hotelen eta higiezinen negozioan aritzen zen.\nFiskaltzak salaketa jarri eta hamar urte geroago iritsi da epaia. 2007an abiatu zuen ikerketa; garai hartan, EAJren kudeaketarekin lotutako beste kasu batzuk azaleratu ziren, hala nola Balentziaga auzia —Mariano Camio Getariako alkate ohiari zigortu zuten—, eta, geroago, De Miguel auzia —Alfredo De Miguel, Aitor Telleria eta Koldo Otxandiano EAJren Araba Buru Batzarreko burukide ohiak zigortu zituzten iaz, beste hamabi pertsonarekin batera—.\nHalaber, Victor Bravoren izena azaldu zen haren anaia Jose Maria Bravoren aurkako auzian. Gipuzkoako Ogasunak Irunen duen ordezkaritzaren buru zela, Jose Maria Bravok hainbat urtez bereganatu zituen harengana jo zuten hainbat enpresak Ogasunari zor zioten dirua. Gaur egun, espetxean dago, 11 urteko zigorra betetzen.\nBravo anaien kasuak aztertzeko bi ikerketa batzorde osatu zituzten batzar nagusietan. Bietan ondorioztatu zuten, Ogasuneko kontrol neurriek huts egin zutela, eta nahieran aritu zirela Bravo anaiak. Victor Bravori egotzi zioten 90eko hamarkadaren bigarren erdian Gipuzkoako Ogasunean eginiko iruzur kasuen erantzukizun osoa.\nBi auzi horiengatik seinalatu zuten kargudun politiko ia bakarra izan zen Bravo; Antton Market Ogasun diputatu ohiaren jarduna ere kritikatu zuten, baina ez zuten erantzukizun penalik antzeman. Hiru ahaldun nagusi ohik deklaratu zuten ikerketa batzordeetan.


Irekia Eusko Jaurlaritza - Gobierno Vasco :: Euskal enpresak Indiako Herri-Proiektuetan ari direla egiaztatu du Tapiak\nEuskal enpresak Indiako Herri-Proiektuetan…\n\nEuskal enpresak Indiako Herri-Proiektuetan ari direla egiaztatu du Tapiak Iturria: Irekia\nArantxa Tapia con Anand Mahindra, director de Grupo Mahindra y Mahindra CIE Iturria: Irekia\n\n\n\n\n\n\n\n\nSener enpresak gas natural likidoa biltegiratzeko planta baten eraikuntzan parte hartuko du; aukera berriak irekitzen ditu euskal industriarentzat\nAnnad Mahindrak sailburuari harrera egin dio eta CIEk Maharashtran ezartzeko daraman prozesu ona berretsi du\nEuskal ordezkariak Singapurrera joango dira, ostiralean SPRIren bulego berria inauguratuko baitute\nSingapurrera joan aurretik Indian emandako azken egunean, Eusko Jaurlaritzaren eta SPRIren ordezkariek bi hitzordu izan dituzte; lehena, Maharashtrako Finantza eta Plangintzako ministro Sudhir Sachchidanandekin, eta bigarrena, Mahindra taldeko zuzendari nagusi Anand Mahindrarekin.\nMaharashtrako gobernuko ordezkariarekin izandako bileran, Arantxa Tapiak estatu horrek enpresa-jarduera erakartzeko zer tresna eta mekanismo eskaintzen dituen ezagutu nahi izan du, baita EAEko enpresei kontratu berriak ekar diezazkieketen jarduera-esparruak ere (SENER enpresak aste honetan sinatutako hitzarmena, adibidez).\nMaharashtrako estatuko lurzoruaren eta industriari laguntzearen arloko politikak aztertu ez ezik, bileran automozioa eta energia ere izan dituzte hizpide –azaldu du Tapiak–, euskal enpresak aurrera egiten ari baitira Indian sektore horietan.\n«Energiari dagokionez, Euskadiko enpresentzat biziki interesgarriak diren hiru alderdi landu ditugu, besteak beste: energia berriztagarriak (Gamesa Indiako hainbat tokitan ezarri da horrelakoak garatzeko), eraginkortasun energetikoa eta smart cityak, eta gas naturala, gasa biltegiratzeko hiru azpiegituraren ezarpenarekin; horretan Sener enpresa ere arituko da, euskal enpresak aste honetan bertan iragarri duen moduan».\nSener enpresak Indiako gas-sektorearen lehen kontratua lortu du, herrialdean azpiegituren eta garraioaren arloko hainbat proiektutan lanean bi urtez aritu ostean. Hala bada, euskal enpresak gas natural likidotua biltegiratzeko planta bat eraikitzen parte hartuko du, eta etorkizunean kontratu berriak lortzeko aukerak irekiko zaizkio.\nAnand Mahindraren harrera\nHalaber, Mahindra taldearen eta Mahindra CIEren jabe Anand Mahindrak harrera egin dio sailburuari; herrialdean eragin handiena duen enpresaburuetako bat da hori Lakshmi Mittalekin batera.\nMahindra CIEren Indiako ezarpen arrakastatsuaz hitz egin dute, baita CIEren izaera multilokal eta multiteknologikoaz ere, gaur egun forjaketa, mekanizatu, estanpazio eta abarretako sei planta baititu India osoan.\nEAEko ordezkariek horrela amaitu dute Indiako egonaldia, eta Singapurrera abiatuko dira, ostiralean SPRIren bulego berria inauguratuko baitute. Euskadiko ordezkarien Singapurreko egonaldian, orobat, dolu ofiziala egingo dute aste honetan han Lee Kuan Yew «Singapurren aita» deitutakoaren heriotzagatik, lehen ministroa izan zenean modernizatzeko prozesuaren buru izan baitzen.\ntapia_finantzak_ministeritz... behera kargatu (3 MB)\ntapia_finantzak_ministeritz... 30 MB


A Zikloa - Urtean Zehar 2 - 26. igandea - 2020.eko Irailaren 27a\nSenideok: Ongi etorriak anaitasun Eukaristia hau ospatzera.\nGaur gogoeta sakon bat planteatzen zaigu. Kristau asko geure sinesmenean oso gustura eta lasai sentitzen gara, Jainkoarekin daukagun harremana benetan aztertu gabe. Gure famili edo elkarte bizitzan, gure eguneroko lanean edo giza harremanetan, Jainkoak ez dauka leku handirik. Sinesmena, sarritan segurtasuna ematen digun ohitura bat bihurtu zaigu.\nGure eguneroko bizitzan, Jainkoak zelako garrantzia dauka, non ipintzen dut, noiz jotzen dut Beragana...? Kristau sinesmena aitortzeak, Nazareteko Jesus benetan hartzera eta Berari jarraitzera eroan behar liguke.\nJaunak bizkortu dezala gure barrua, bidal dezala bere Espiritua gure bizitzak berriztatzera. Jarrera hau geureganatuz, has dezagun ospakizuna.\nEzekiel profetak bizitza aztertzen du zintzoaren eta gaiztoaren jokabidea konparatuz. Bere mezua itxaropentsua da: Jainkoaren ontasunean eta barkamenean konfiantza izatera gonbidatzen gaitu. Baina bakoitzak erantzun behar du bere jokabideekin. Entzun dezagun gogoeta hau.\nSentipen eta maitasun berean elkartuz, Jesusi dagozkion asmoak edukitzera bultzatzen du Paulo apostoluak Filipoko elkartea. Hauxe da Jainkoaren nahia, eta nahi hori bete zuen Jesusek morroi izanez eta anai-arrebak gurutzeko heriotzaraino maitatuz. Onar dezagun gogoeta hau.\nParabolaren bidez beste gogoeta sakon bat eskaintzen du ebanjelioak. Jesusek esango digu “bai” esatea ez dela nahikoa, bete egin behar dela. Hauxe da gaurko mezua. Jainkoaren Erreinuak bere alde bizia emango duten andre-gizonak behar ditu. Entzun dezagun.\nJainkoaren nahia egiteko bera laguntza behar dugu. Apaltasunez, Beragana jotzen dugu.\n1.- Elizaren alde: bere ekintzekin Jainkoaren gogoa bete dezan, zentzu gabeko hitzetan galdu ez dadin eta Biziaren Jainkoa ager dezan. ESKA DIEZAIOGUN JAUNARI.\n2.- Politikoen alde: funtsezko esaldiak erabil ditzaten eta aurrean dauzkaten egitasmoak gure elkar bizitza baketsuagoa eta zuzenagoa egiteko izan daitezen. ESKA DIEZAIOGUN JAUNARI.\n3.- Kristau guztion alde: bidegabeko ondasunen bila ibili gabe, gizaki guztien beharrizanetara zabalik egonez, garena eta daukaguna banatzeko prest egon gaitezen. ESKA DIEZAIOGUN JAUNARI.\n4.- Mundu honetan ahotsik ez daukatenen gizon-emakumeen alde, guztiz baztertuta sentitzen direnen alde: beren ahots izaten eta beren eskubideen alde borrokatzen duten pertsonekin aurki daitezen. ESKA DIEZAIOGUN JAUNARI.\n5.- Otoitzean elkartu garenon alde: gure bizitzeko erak gure ingurukoengan kezka sortu dezan eta Jainkoaren benetako aurpegia ager diezaiegun. ESKA DIEZAIOGUN JAUNARI.\nLANDARE BATEN AURKEZPENA\n(Barruko landarea, ederra eta esanguratsua, urtean zehar erabiltzeko modukoa)\nOTOITZA – AZALPENA: Gure Jainko Aita-Ama: zure Semearen bitartez Zuk gure barruan zure biziaren eta maitasunaren HAZIA ereitea nahi izan duzu. Gure bizitzan hainbat pertsona ipini dituzu hazi hori zaintzeko. Gaur, gure alde egiten duzun guztia gogoratuz eta eskertuz, elkartearen izenean LANDARE eder hau eskaintzen dizugu. Urtean zehar, Zuk jarritako HAZI hori zain dezagula, Jesusen laguntzarekin hazten joan dadila eta guk besteei eskain diezaiogula. Horrela izan bedi.\n(Kristalezko pitxarra komeni da. Elkarteko pertsona heldu batek egin lezake)\nOTOITZA – AZALPENA: Gure Jainko Aita-Ama: maitasunez emaniko ur pixka bat ere saritua izango dela gogoratzen digu Jesusek. Elkartearen izenean pitxerkada ura aurkezterakoan, gure gizartean dauden maitasun eta senidetasun keinuak gogoratuz egiten dut; gehienak isilak eta ezezagunak dira; baita euren bizitza elkar banatzea nahi duten gizaki hurkoen eta solidarioen konpromisoa ere. Lagun iezaguzu eginkizun horretan.\nOTOITZA – AZALPENA: Sakramentuetan erabiltzen den krisma ontzi hau aurkezterakoan, bataioan eta sendotza egunean, mundu honen erdian zure lekuko izateko hartu genuen konpromezua gogoratu eta gaurkotu nahi dugu. Sarritan kontrako indarrak, lotsak edo beldurrak gehiago egiten digute. Emaguzu, Jauna, zure grazia eta laguntza, mundu honen erdian, zure lekuko izan gaitezen.\n(Elkarteko katekista batek egiten du)\nOTOITZA – AZALPENA: Azken aldian agertu den Teologiako liburu hau dakarkizut, Jauna. Benetan fedea bizi nahi badugu, azaltzen ere jakin behar dugu. Testu berriak irakurriz, ikasten eta gaurkotzen goaz. Nahiz eta beste gauza asko egiteko eduki, heziketa iraunkorra ere beharrezkoa dugu. Horren ezaugarri eta Jesus benetan hartu nahi dugunaren ezaugarri da liburu hau.\nGAZTE BATEK ZAHAR BAT AURKEZTEN DU\n(Elkartean lanean dabilen gazte batek egiten du)\nOTOITZA – AZALPENA: Jauna, oso ezberdinak gara izaeran eta urteetan. Baina gure ezberdintasunak aberastasun hartuaz, elkar onartzeko eta maitatzeko ere gai gara. Nire gaztetasunak agertzen duen indarra eta pertsona edadetuen ezina aurrez aurre daude. Jauna, egizu gure indarrak ezinduen onerako erabil ditzagula. Izan ditzagula gogoan eta haiengana hurbildu.\nSenideok: Karl Rahner kristau pentsalari eta teologoa zenak, beretaz hurrengo hau esaten zuen: “kristau izatera iristea itxaroten zuen” gizona zela. Teologiako ikerketara 50 urte baino gehiago eman ondoren hori nola esan daiteken galdetu ziotenean, hau erantzun zuen: “kristau izatea, beti kristau egiten joatea delako”. Eta apaltasun guztiaz, egunero egiten zuen beste otoitz hau agertu zion: “Ene Jainko, kristau naizela sinesteaz ez nadila konformatu, benetan kristau izatera iritsi nadila baizik”.\nSenideok: fedea ez da betiko hartzen dugun zerbait, egunero bizi dugun IBILBIDEA baino. Kristau naizela esatea eza baina, benetan izatea da garrantzitsua. Nola bizi dut nire kristautasuna? Kristau ibilbide zoriontsua!\n“Nire ardiak entzuten dute nire ahotsa,\nNik ezagutzen ditut, eta haiek atzetik datozkit”\nIgandero bezala, kristauok Jesukristoren inguruan elkartzen gara. Gaurko mezua esaldi baten laburtu beharko bagenu, hurrengo hau litzateke: “hitzak ez baina, ekintzak dira balioko”. Hauxe da izan ere gure bizitzako giltza.\nKOHERENTZIAREN BILA ipini gaitu igande honetan Jainkoaren Hitzak. Benetan zeregin zaila! Egunero, esaten dugunaren eta egiten dugunaren neurria zaindu beharko genuke. Hau da, gure KONPROMEZUA nola BIZI dugu; eta konpromezu horrek lotuta egon behar du Jainkoaren Erreinua onartzeaz eta gaurkotzen joateaz.\nDenok konturatuko gara sarritan gure “baietzak” “ezezkoak” bihurtzen direla. Bataio egunean, Jainkoaren nahia egiteko eta beti egia maitatzeko hartu genuen konpromezua ere, sarritan ezbaian geratzen da, Jesusen bideak eta gureak ez direlako berdinak. Jainkoaren gogoko gauza, Paulo apostoluak esan diguna da: “Izan itzazue zuongan Kristo Jesusi dagozkion asmoak”. Gure egiteko guztiaren laburpena dugu hau.\nBadugu zeregina; bizitzan koherentziaz jokatu nahi badugu, zeregin ederra eta ibilbide luzea dugu kristauok.\nZORIONTSUAK Jesusen PROPOSAMENA onartzen dutenak\n"Damutu eta joan egin zen"


JATETXEA - Kabia jatetxea\nGoizero, lehen orduan Kabiako suak piztu aurretik, Juanma baratzera joan ohi da, egun horretarako beharrezko jotzen duena jaso asmoz eta guztia behar den moduan dagoela zaintzera. Egun gehienetan, lehen eguzki izpiak lo daude oraindik. Ekintza xume hau da, akaso, sukaldean duen filosofia hobekien islatzen duena.\nOnena, gertukoa, naturala. Horrek ez du esan nahi, halaber, kalitatezko bestelako produktuei muzin egiten dienik, zein delarik ere euren jatorria. Hala ere, baratza bere pasio handienetariko bat da, garaian garaiko onddo eta perretxikoen bilketa eta sailkatzearekin edota egunetik egunera sukaldari gisa bere burua gainditzeko gogoarekin batera.\nLan honetan hasi zenetik 30 urte igaro diren arren, artifiziorik gabe jarraitzen du lanean, urtaroen erritmora berrasmatzen, kolore eta usain berriez janzten doan bere sukalde txikian.\nLurra landu, belar txarrak kendu, bilatu, erein, ureztatu, zaindu… eta jaso. Saria. Lan gogor eta isilaren fruitua, naturaren indarraren eta ahalmenaren testigu izatea, lurrak ematen duena magiaren testigu, eta magia hori mila usain eta koloretan transformatzea, Kabia egunero izan dadin, hori baita gure bidearen hasiera eta amaiera, oinarria:\nZaporearen bilaketa sentitua, gure sukaldearen hazia.\n"Zaporearen bilaketa etengabea, gure sukaldearen habeetariko bat, gure bezeroen gozamena lortzeko asmo kuttunez."\n“Nornahi gara orain,\nzernahi, ez du inporta zer.”\nJuanma Urretxun jaio zen. Gaztetatik argi zuen sukaldea pasio zuela eta horrek ostalaritza eskolara eraman zuen. Gerora, hainbat urtez Pedro Subijanaren Akelarre jatetxean aritu zen pasio hori garatzen, ikasten, saiatzen.\nZaila da Juanmak sukaldeari jartzen dion gogoa eta maitasuna gainditzea. Lehengaiekiko erakusten duen errespetua kasik miresmenaren pare dago. Onena soilik. Mimoz, izan ere, mimorik, maitasunik edota produktu onik gabe, ez baitago kalitatezko sukaldaritzarik. Eta sufritu egiten du. Sufritu egiten du zerbitzua ez denean bere profesionaltasunak behartzen dion mailakoa izan, baina beti ere ahapeka, umiltasunez eta zintzotasunez.\nHiru gara. Kopuru txikia, esperientzia handia.\nGuztia ere gure etxera bisitan datozenen gozamenera bideratuta. Zuek zarete gure taldearen izatearen arrazoi.\nJaione, Juanmaren bidaia eta bizitza kidea, gogorik onenarekin argien atzean sortzen diren fronte guztiei heldu nahian.\nBikendi sukaldean aritzen da, Juanmarekin batera. 20 urte baino gehiago dira pozak, gazi-gozoak eta egunero hobetzearen erronka partekatzen dutela.\nElena jantokian, irribarre bat, goxotasuna bere formarik garbienean.\nTradizioa eta jakituria, aitzindari izan zirenen muina gordetzen duen etxea da gurea. Gipuzkoako lehen gastronomia elkarteetarikoa izan zen Beloki elkartearen egurrezko habeen gainean eraikia orduko haien oinarria jaso eta zapore bihurtzen saiatzen gara; kolore eta usain.\nElkarte hau 1929an sortu zuten, txoko hauen sugarra bereziki Gipuzkoako hiriburuan metatzen hasia zenean, eta besteak beste, Jose Maria Busca Isusi izan zuen kide, gastronomia industriaren aitzindarietako bat.


Agerraldi kopurua 537\nGramatika lantzen helduentzako euskararen irakaskuntzan: lau estrategia didaktiko\nSortua: 18 maiatza 2004\nAzken urteotan, helduen euskalduntze-alfabetatzearen esparruan, aldabide nabarmena egin dugu. Laurogeigarren hamarkadaren hasieran, Eusko Jaurlaritzak prozesu hori abian jarri zuenean, honakoa izan genuen erronka nagusi: gramatika formalean ardaztutako irakas-ereduen mugak gainditzea eta geure praktikan txertatzea “gaitasuna”, “elkarreragina”, “estrategiak”, “diskurtsoa”... bezalako ideiak. Eta irakasbidea aldatu ahala, gauzak beste modu batera ulertzen hasi gara: gramatika lantzeko garai bateko moldeak ez direla erraz bateratzen komunikazioan ardaztutako eredu berriekin; eta ohartzen hasi gara, nolabait, gramatika eskuratzea uste baino prozesu korapilotsuagoa dela.\nHizlariak ikuspegi-aldaketa hainbat ardatzen inguruan eman dela azalduko du; baita bi korapilo ere, ikaskuntzaren alderdi psikologikoari lotuak: gramatika modu eraginkorrean ikasteko baldintzekin zerikusia duena, lehena; eta formari arreta jartzeak gaitasunaren garapenean duen ustezko ekarpenarekin zerikusia duena, bigarrena. Eta azalpen hori egin ondoren, gramatika ikasteko ataza-ereduak izango ditu aztergai: input-ari begirakoak, output-era bideratutakoak, birformulazio-atazak eta gramatikaren ikaskuntza espliziturako atazak. Azkenik, amaiera emango dio saioari, eredu bateratzaile baten inguruko gogoeta batzuk eginez.\nEzeiza Ramos, Joseba\nBabelium proiektua: ahozkotasuna praktikatzeko kode irekiko plataforma\nSortua: 3 iraila 2013\nEuskal Herriko Unibertsitateko GHyM1 ikerkuntza-taldeak garatu du Babelium ekimena, Elurnet2 enpresarekin batera. Hitz gutxitan esanda, euskararen ahozkotasuna praktikatzeko kode irekiko proiektua da Babelium. Webgunean parte hartzen duten ikasleek beste ikaskideek edo irakasleak berak prestatutako euskarazko mintzapraktika egiteko bideo-ariketak aurkituko dituzte: ahozko aurkezpenak, bikoizketak, ipuinak eta komikiak kontatzeko erronkak… Ariketa horietan, bideo bat grabatu beharko du ikasle bakoitzak unean bertan, mikrofonoa edota web-kamera erabiliz eta proposatzen zaizkion ahozko probak gaindituz. Aplikazioa erabiltzeko, Interneteko arakatzaile bat besterik ez da behar, bertan egikaritzen baita Babeliumek behar duen guztia. Ariketen erantzunak burutu ondoren (grabaketak, alegia), Babeliumen argitaratuko ditu erabiltzaileak; horrela, irakasleaz gain, beste ikaskideek ere ebalua ditzakete elkarlanean.\n¿Cómo hacer que nuestro alumnado sea cada vez más autónomo?\nSortua: 30 azaroa 2015\nZientzia-, teknika-, informatika- eta kultur iraultzaren aroan, hezkuntzak gure gizartearen erronkei erantzun behar die. Testuinguru honetan, garrantzi handia izan beharko luke ikasleen autonomia lortzeko helburuak; eta, horretarako, ikasleak bideratzeko motor gisa aritu beharko litzateke eskola, eta estrategia egokiak eman beharko lizkieke norabide horretan.\nVera Batista, José Luis\nA1 mailaren inguruan\nSortua: 3 iraila 2012\nA1, A2, B1, B2, C1, C2. Horra hor, gaur egun, hizkuntz irakaskuntzari dagokionez, ongi ezagututako sailkapena Europako Erreferent zia Markoan eskainia. Helduen euskalduntze-alfabetatzean ere orpoz orpo jarraiki zaie Europar erakundeek, hizkuntzen alorrean, plazaratutako idazki eta argitalpenei. Artikulu honetan, egilea, Europako Erreferentzia Markoa ondo gogoan, alderaketa-lan mardula eskaintzera dator. Horretarako, lau dokumentu oinarrizko jo ditu begiz erkaketa egiteko: 1) John Trim-ek paratu eta EALTAren WEBgunean eskuragai dagoena; 2) Madrilgo Hizkuntza Eskola Ofizialetarako Oinarrizko eta Maila Ertaineko curriculak ezartzen dituen 31/2007ko Ebazpena, ekainaren 14koa; 3) Cervantes Institutuaren “Plan Curricular del Instituto Cervantes”, eta 4) Generalitat de Catalunya-ko, Direcció General de Política Lingüística-k osatutako “Programa de Llengua Catalana, Nivell inicial”.\nAldeak alde, lau proposamenak komunikazio beharretatik abiatzen dira, ez hizkuntzaren egituratik. Eta, hala berean, proposamenen egileok biziki azpimarratzen dute tokian tokiko inguruneak aintzat hartzeko beharra xede-hizkunt za irakastean. Artikulugileak xeheki eskainiko du zer-nolako horien guztien berri.\nTxabarri, Luis Mari\nGramatikaren irakaskuntza: zertarakoak zer eta nola artikulatzen dituenean\nSortua: 19 martxoa 2020\nHizkuntzen irakaskuntzan programazio guztien funtsezko osagaietakoa da gramatika. Batzuek gidalerro nagusitzat hartzen dute; beste batzuk, berriz, bestelako elementuen inguruan artikulatzen dute egitaraua (nozioak, funtzioak edo atazak); baina ia guztiek gramatika-edukiak lantzen dituzte.\nAntsietatea H2 ikastean: gaiari berriz helduz\nSortua: 24 abuztua 2012\nAsko eta asko dira H2 ikastean eta erabiltzean herstura nozitzen dutenak. Ikasle horiek diotenez, deseroso eta ezinegonak jota sentitzen dira H2n adierazi nahiko luketen guztia ezin esan dezaketenean, edota jatorrizko hiztunei zer dioten aise eta erraz ezin uler diezaieketenean. Halaber, ikas--prozesuan ere urduri ikusi ohi dituzte beren buruak ikasgelan, ebaluazio--probetan, edota irakasleak zerbait galdetu eta xede-hizkuntzan erantzun behar izaten diotenean… H2 ikasi eta erabiltzean herstura jasatea gertaera arrunta da. Eta traba egiten dio ikasleari bere lorpen-emaitzak eskastuz. Artikulu honetan, gaia berriz mahaigaineratuz herstura edo antsietatearen zer-nolakoei begiratuko diegu: zerk sortzen duen, zein egoeratan eta saihesteko zer egin genezakeen aztertuz. Halaber, gure ingurunean, helduen euskalduntze-alfabetatzean burututako bi ikerketaren emaitzak ere\ndakartzagu orrialde hauetara.\nInstagram Stories eskolan\nSortua: 10 maiatza 2018\nInstagram zerbitzu edo aplikazioari buruzko artikuluak badaude jada gure argitalpenetan. Pauso bat aurrerago eman du gure esparruan idazle izan dugun José Ramón Rodríguezek, eta Instagram Stories deritzon aukera baliatuta, ELE eskolarako proposamen zehatzak argitaratu ditu bere blogean.\nRodríguez Martín, José Ramón\nKantuak hizkuntzen ikas-irakaskuntzan\nSortua: 24 ekaina 2020\nEskolatik zein eskolatik kanpo erabili ohi dira kantuak hizkuntzak ikasteko. Gaia gogoratu nahi izan dugu egunotan beteko direlako 12 urte Gabi de la Mazak egindako lehendabiziko bideo-karaokea You Tubera igo zuenetik.


Etxea erosteari dagozkion gastuak eta zergak - Ba da beste modu bat | Laboral Kutxa Blog\n13 uztaila, 2015\nEtxea erosteari dagozkion gastuak eta zergak\nEtxea bilatzen hastea eta, seguruenik, gure bizitzako gastu garrantzitsuenetako bat izango denari aurre egiteko modua izan genituen hizpide duela aste batzuk. Baina, zer gertatzen da bilatzen ari garen etxe aproposa aurkitu ondoren? Benetan geurea izan dadin, hipoteka formalizatzeaz gain, kontratua sinatzearekin batera hainbat gastu eta zerga ordaindu beharko ditugula. Jarraian berrikusiko dugu guztia, ezustekorik izan ez dezagun!\nHigiezinaren erosketa saltzailearekin adostu ondoren, ohikoa da konpromiso hori salmenta-dokumentu pribatu bat sinatuz berrestea. Kontratu horrek bermea eta konpromisoa berretsiko ditu erosketaren izapideekin aurrera egiten dugun bitartean. Hipoteka formalizatzea litzateke izapideotako bat.\nKontratu pribatu horrek ez ditu bestelako betebeharrak kanpo uzten; izan ere, nahitaezkoa da kontratu publikoa egitea etxebizitzaren salerosketa Jabetza-erregistroan jasotzeko; horrek babestu egingo gaitu hirugarrenekin auziren bat izanez gero.\nEskritura publiko hori notario batek idatzi behar du ezinbestean. Normalean, kontratu pribatuan itundutako guztia jasotzen du, higiezinari buruzko erregistro-informazioaz gain. Notarioaren aurrean sinatutako eskritura publikoa eskuratuta, gure etxea Jabetza Erregistroan inskribatzera joan gaitezke, berme osagarriak lortze aldera.\nEtxebizitzaren salerosketak hainbat zerga eta gastu ditu berekin, eta horiek bukaerako prezioa garestitzen dute. Gainera, hipoteka-mailegua formalizatzeak ere gastuak dakartza, eta bi eragiketa diren arren, batera ordaindu behar ditugu. Hori kontuan hartu beharko dugu gure kalkuluak egiteko orduan.\nEskriturak egiteari dagozkion notariotza-gastuak etxebizitzaren eskritura-balioaren arabera kalkulatzen dira. Zenbateko horri notariotza-arantzela aplikatzen zaio, legeak jasotzen dituen tarifa publikoak kontuan hartuta (2001eko abenduaren 21eko BOE, 305. zk.). Dena den, notario bakoitzaren esku dagoenez bere ordainsariak gehienez % 10 gutxitzea, notarioa aukeratu aurretik galdetzea komeni da. Honako hauek dira legeak jasotzen dituen tarifa publikoak:\na) Balioa 6.010,12 eurotik beherakoa bada: 90,151815 euro.\nb) 6.010,13 eta 30.050,60 euro bitarteko balioagatik: milako 4,5.\nc) 30.050,61 eta 60.101,21 euro bitarteko balioagatik: milako 1,50.\nd) 60.101,22 eta 150.253,03 euro bitarteko balioagatik: milako 1.\ne) 150.253,04 eta 601.012,10 euro bitarteko balioagatik: milako 0,5.\nf) 601.012,11 eta 6.010.121,04 euro bitarteko balioagatik: milako 0,3.\nPrezio horiei % 21eko BEZa gehitu behar zaie.\nHirugarrenik: Jabetza Erregistroan inskribatzearen gastuak\nHoriek ere etxearen eskritura-balioari zerga aplikatuz kalkulatzen dira. Era berean, zerga hori legez finkatuta dago (2011ko azaroaren 17ko BOE, 277. zk.). Honako hauek dira:\na) Higiezinaren edo eskubidearen balioa 6.010,12 eurotik beherakoa bada: 24,040484 euro.\nb) 6.010,13 eta 30.050,61 euro bitarteko balioagatik: milako 1,75.\nc) 30.050,62 eta 60.101,21 euro bitarteko balioagatik: milako 1,25.\nd) 60.101,22 eta 150.253,03 euro bitarteko balioagatik: milako 0,75.\ne) 150.253,04 eta 601.012,10 euro bitarteko balioagatik: milako 0,30.\nf) 601.012,10 eurotik gorako balioagatik: milako 0,20.\ng) Subrogazioari, berritze aldarazleari eta kredituak edo hipoteka-maileguak ezerezteari buruzko eskrituren inskripzioari aplikagarria zaion arantzela atal honetan adierazitakoa izango da, oinarritzat hartuta amortizatzeko gelditzen den kapitala, betiere ehuneko 90ean murriztuta, eragiketa hori hipotekaren subrogazio- edo berritze-prozesuan txertatu edo ez.\nEta laugarrenik: zergak\nBai Etxebizitza Salerosteko Eskritura Publikoa eta baita Hipoteka-maileguari buruzkoa ere Erregistroan jasota gera daitezen, eragiketa horiei dagozkien zerga guztiak ordainduta daudela egiaztatu behar da. Etxebide (Eusko Jaurlaritzaren etxebizitza-zerbitzua) erakundearen arabera honako zerga hauen ordainketa da egiaztatu beharrekoa:\nEtxebizitza berria erosten bada: BEZa eta Egintza Juridikoen gaineko Zerga\nEtxebizitza berria erosten bada Balio Erantsiaren Zerga (BEZ) ordaindu behar da. Erosleak zuzenean ordaintzen dio saltzaileari, eta horrek gero Foru Ogasunean sartzen du. Tasa, orokorrean, % 10ekoa da. Etxebizitzarekin batera garaje-plaza bat erosten bada, BEZa tasa berean ordainduko da. Aparte erosiz gero, BEZaren % 21eko tasa orokorra ordainduko da.\nBabes Publikoko Etxebizitzek (BPE) trataera berezia dute. Euskadin % 10eko BEZa aplikatzen zaie erregimen orokorrekoei, eta babes publikoko gizarte-etxebizitzei edo erregimen berezikoei, berriz, % 4ko tasa murriztua.\nGainera, Egintza Juridiko Dokumentatuen gaineko Zerga ordaindu beharko da. Euskadin, tasa hori % 0,5ekoa da, Erregistro Publikoetan egiten diren ohar prebentiboetarako.\nHemen ere BPE etxebizitzek trataera berezia dute, ez baitute zerga hori ordaindu behar.\nBigarren eskuko etxebizitza erosten bada: Ondare-eskualdaketen gaineko Zerga\nBigarren eskuko etxebizitzen kasuan, hau da, etxea partikular bati erosten zaionean, Ondare-eskualdaketen gaineko Zerga ordaindu behar da. Ondasun higiezinak eskualdatzeko tasa orokorra erosketa-balio errealaren % 7koa da. Balio hori eskrituran azaltzen dena izaten da, baina Foru Ogasunek baloratzeko irizpide propioak izaten dituzte eta zerga euren datuen arabera ezartzen dute. Etxebizitzei, bakoitzaren ezaugarrien arabera, % 4ko eta % 2,5eko tasak aplika dakieke.\nEta saltzaileari dagokionez…\nBukatzeko, etxebizitzen salerosketan ordaintzen den beste zerga bat Hiri Lurren Balio Gehitzearen gaineko Zerga (Gainbalioa) da, baina hori saltzaileak ordaindu behar du, aurkakoa erabaki ezean.\nTags: BPE BPP eskriturak etxebizitza notarioa zergak\nNola lagun diezazuke LABORAL Kutxak 2018ko errenta-aitorpenean?


neonen ahoskatzea: nola ahoskatu neon Ingelesa, Indonesiera, Esloveniera, Interlingua, Galesera, Flandriera, Limburgera, Turkmenera, Islandiera, Turkiera, Txekiera, Portugesa, Luxenburgera, Uzbekera, Tatarera, Hungariera, Suediera, Alemana, Italiera, Finlandiera, Daniera, Errumaniera, Galiziera, Poloniera, Nederlandera, Irlandako gaelera, Azerbaijanera, Afrikaans, Kroazieran\nNola ahoskatu neon\nneonen ahoskatzea hemen Ingelesa [en]\nneonn ahoskera Ahoskatu duenak: falconfling (Estatu Batuak, Gizonezkoa)\nneonn ahoskera Ahoskatu duenak: JessicaMS (Estatu Batuak, Emakumezkoa)\nneonn ahoskera Ahoskatu duenak: JollyAlice (Erresuma Batua, Emakumezkoa)\nHobetu dezakezu? Zure ahoskatzea desberdina da? Ahoskatu neon Ingelesan\nPartekatu neon-ren ahoskera Ingelesan:\nneonen ahoskatzea hemen Indonesiera [ind]\nneonn ahoskera Ahoskatu duenak: brightlittlestars (Indonesia, Emakumezkoa)\nHobetu dezakezu? Zure ahoskatzea desberdina da? Ahoskatu neon Indonesieran\nPartekatu neon-ren ahoskera Indonesieran:\nneonen ahoskatzea hemen Esloveniera [sl]\nneonn ahoskera Ahoskatu duenak: whitelion (Eslovenia, Emakumezkoa)\nHobetu dezakezu? Zure ahoskatzea desberdina da? Ahoskatu neon Eslovenieran\nPartekatu neon-ren ahoskera Eslovenieran:\nneonen ahoskatzea hemen Interlingua [ia]\nneonn ahoskera Ahoskatu duenak: McDutchie (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu neon Interlinguan\nPartekatu neon-ren ahoskera Interlinguan:\nneonen ahoskatzea hemen Galesera [cy]\nneonn ahoskera Ahoskatu duenak: ginnymay (Erresuma Batua, Emakumezkoa)\nHobetu dezakezu? Zure ahoskatzea desberdina da? Ahoskatu neon Galeseran\nPartekatu neon-ren ahoskera Galeseran:\nneonen ahoskatzea hemen Flandriera [vls]\nneonn ahoskera Ahoskatu duenak: edyscape (Belgika, Gizonezkoa)\nHobetu dezakezu? Zure ahoskatzea desberdina da? Ahoskatu neon Flandrieran\nPartekatu neon-ren ahoskera Flandrieran:\nneonen ahoskatzea hemen Limburgera [li]\nneonn ahoskera Ahoskatu duenak: Benimation (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu neon Limburgeran\nPartekatu neon-ren ahoskera Limburgeran:\nneonen ahoskatzea hemen Turkmenera [tk]\nneonn ahoskera Ahoskatu duenak: umarus (Hegoafrika, Gizonezkoa)\nHobetu dezakezu? Zure ahoskatzea desberdina da? Ahoskatu neon Turkmeneran\nPartekatu neon-ren ahoskera Turkmeneran:\nneonen ahoskatzea hemen Islandiera [is]\nneonn ahoskera Ahoskatu duenak: Petur75 (Islandia, Gizonezkoa)\nHobetu dezakezu? Zure ahoskatzea desberdina da? Ahoskatu neon Islandieran\nPartekatu neon-ren ahoskera Islandieran:\nneonen ahoskatzea hemen Turkiera [tr]\nneonn ahoskera Ahoskatu duenak: confere (Turkia, Gizonezkoa)\nHobetu dezakezu? Zure ahoskatzea desberdina da? Ahoskatu neon Turkieran\nPartekatu neon-ren ahoskera Turkieran:\nneonen ahoskatzea hemen Txekiera [cs]\nneonn ahoskera Ahoskatu duenak: adelinny (Txekia, Emakumezkoa)\nneonn ahoskera Ahoskatu duenak: mufrodrigo (Txekia, Gizonezkoa)\nHobetu dezakezu? Zure ahoskatzea desberdina da? Ahoskatu neon Txekieran\nPartekatu neon-ren ahoskera Txekieran:\nneonen ahoskatzea hemen Portugesa [pt]\nneonn ahoskera Ahoskatu duenak: nebralgia (Brasil, Emakumezkoa)\nneonn ahoskera Ahoskatu duenak: guapetin (Brasil, Gizonezkoa)\nHobetu dezakezu? Zure ahoskatzea desberdina da? Ahoskatu neon Portugesan\nPartekatu neon-ren ahoskera Portugesan:\nneonen ahoskatzea hemen Luxenburgera [lb]\nneonn ahoskera Ahoskatu duenak: piral58 (Luxenburgo, Gizonezkoa)\nHobetu dezakezu? Zure ahoskatzea desberdina da? Ahoskatu neon Luxenburgeran\nPartekatu neon-ren ahoskera Luxenburgeran:\nneonen ahoskatzea hemen Uzbekera [uz]\nneonn ahoskera Ahoskatu duenak: Makhmudkhon (Uzbekistan, Gizonezkoa)\nHobetu dezakezu? Zure ahoskatzea desberdina da? Ahoskatu neon Uzbekeran\nPartekatu neon-ren ahoskera Uzbekeran:\nneonen ahoskatzea hemen Tatarera [tt]\nneonn ahoskera Ahoskatu duenak: Sham2019 (Errusia, Gizonezkoa)\nHobetu dezakezu? Zure ahoskatzea desberdina da? Ahoskatu neon Tatareran\nPartekatu neon-ren ahoskera Tatareran:\nneonen ahoskatzea hemen Hungariera [hu]\nneonn ahoskera Ahoskatu duenak: Goren (Hungaria, Emakumezkoa)\nneonn ahoskera Ahoskatu duenak: Frankie (Hungaria, Gizonezkoa)\nHobetu dezakezu? Zure ahoskatzea desberdina da? Ahoskatu neon Hungarieran\nPartekatu neon-ren ahoskera Hungarieran:\nneonen ahoskatzea hemen Suediera [sv]\nneonn ahoskera Ahoskatu duenak: kenthn (Suedia, Gizonezkoa)\nHobetu dezakezu? Zure ahoskatzea desberdina da? Ahoskatu neon Suedieran\nPartekatu neon-ren ahoskera Suedieran:\nneonen ahoskatzea hemen Alemana [de]\nneonn ahoskera Ahoskatu duenak: Timwi (Alemania, Gizonezkoa)\nneonn ahoskera Ahoskatu duenak: slin (Alemania, Gizonezkoa)\nHobetu dezakezu? Zure ahoskatzea desberdina da? Ahoskatu neon Alemanan\nPartekatu neon-ren ahoskera Alemanan:\nneonen ahoskatzea hemen Italiera [it]\nneonn ahoskera Ahoskatu duenak: Zentech (Italia, Gizonezkoa)\nneonn ahoskera Ahoskatu duenak: Heracleum (Italia, Gizonezkoa)\nHobetu dezakezu? Zure ahoskatzea desberdina da? Ahoskatu neon Italieran\nPartekatu neon-ren ahoskera Italieran:\nneonen ahoskatzea hemen Finlandiera [fi]\nneonn ahoskera Ahoskatu duenak: galamare (Finlandia, Gizonezkoa)\nHobetu dezakezu? Zure ahoskatzea desberdina da? Ahoskatu neon Finlandieran\nPartekatu neon-ren ahoskera Finlandieran:\nneonen ahoskatzea hemen Daniera [da]\nneonn ahoskera Ahoskatu duenak: detheltsort (Danimarka, Emakumezkoa)\nHobetu dezakezu? Zure ahoskatzea desberdina da? Ahoskatu neon Danieran\nPartekatu neon-ren ahoskera Danieran:\nneonen ahoskatzea hemen Errumaniera [ro]\nneonn ahoskera Ahoskatu duenak: ariuccia (Italia, Emakumezkoa)\nHobetu dezakezu? Zure ahoskatzea desberdina da? Ahoskatu neon Errumanieran\nPartekatu neon-ren ahoskera Errumanieran:\nneonen ahoskatzea hemen Galiziera [gl]\nneonn ahoskera Ahoskatu duenak: Chechu (Espainia, Gizonezkoa)\nHobetu dezakezu? Zure ahoskatzea desberdina da? Ahoskatu neon Galizieran\nPartekatu neon-ren ahoskera Galizieran:\nneonen ahoskatzea hemen Poloniera [pl]\nneonn ahoskera Ahoskatu duenak: VHZ874PH7 (Polonia, Gizonezkoa)\nHobetu dezakezu? Zure ahoskatzea desberdina da? Ahoskatu neon Polonieran\nPartekatu neon-ren ahoskera Polonieran:\nneonen ahoskatzea hemen Nederlandera [nl]\nneonn ahoskera Ahoskatu duenak: Brugmans (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu neon Nederlanderan\nPartekatu neon-ren ahoskera Nederlanderan:\nneonen ahoskatzea hemen Irlandako gaelera [ga]\nneonn ahoskera Ahoskatu duenak: Brendan (Irlanda, Gizonezkoa)\nHobetu dezakezu? Zure ahoskatzea desberdina da? Ahoskatu neon Irlandako gaeleran\nPartekatu neon-ren ahoskera Irlandako gaeleran:\nneonen ahoskatzea hemen Azerbaijanera [az]\nneonn ahoskera Ahoskatu duenak: sevinc (Azerbaijan, Emakumezkoa)\nHobetu dezakezu? Zure ahoskatzea desberdina da? Ahoskatu neon Azerbaijaneran\nPartekatu neon-ren ahoskera Azerbaijaneran:\nneonen ahoskatzea hemen Afrikaans [af]\nneonn ahoskera Ahoskatu duenak: cyanidejunkie (Hegoafrika, Gizonezkoa)\nHobetu dezakezu? Zure ahoskatzea desberdina da? Ahoskatu neon Afrikaansn\nPartekatu neon-ren ahoskera Afrikaansn:\nneonen ahoskatzea hemen Kroaziera [hr]\nneonn ahoskera Ahoskatu duenak: Lutalac (Kroazia, Gizonezkoa)\nHobetu dezakezu? Zure ahoskatzea desberdina da? Ahoskatu neon Kroazieran\nPartekatu neon-ren ahoskera Kroazieran:\nneon oraindik ez dago ahoskatua:\nGrabatu neon neon [br] Ba al dakizu neon ahoskatzen?\nGrabatu neon neon [eu] Ba al dakizu neon ahoskatzen?\nGrabatu neon neon [fy] Ba al dakizu neon ahoskatzen?\nGrabatu neon neon [gd] Ba al dakizu neon ahoskatzen?\nGrabatu neon neon [kw] Ba al dakizu neon ahoskatzen?\nGrabatu neon neon [mt] Ba al dakizu neon ahoskatzen?\nGrabatu neon neon [no] Ba al dakizu neon ahoskatzen?\nGrabatu neon neon [oc] Ba al dakizu neon ahoskatzen?\nGrabatu neon neon [hsb] Ba al dakizu neon ahoskatzen?\nGrabatu neon neon [fur] Ba al dakizu neon ahoskatzen?\nGrabatu neon neon [kaa] Ba al dakizu neon ahoskatzen?\nEskatu ahoskera berri bat Ahoskatzea hemen: Afrikaans Alemana Azerbaijanera Bretainiera Daniera Errumaniera Eskoziako gaelera Esloveniera Euskara Finlandiera Flandriera Friulera Galesera Galiziera Goi-sorbiera Hungariera Indonesiera Ingelesa Interlingua Irlandako gaelera Islandiera Italiera Karakalpakera Kornubiera Kroaziera Limburgera Luxenburgera Maltera Mendebaldeko frisiera Nederlandera Norvegiera Okzitaniera Poloniera Portugesa Suediera Tatarera Turkiera Turkmenera Txekiera Uzbekera


Portugaleteko Maskaradak: Egoiren atzematea eta epaiketa — dantzan.eus\nHemen zaude: Hasiera › Komunitatea › Elai Alai Kultur Elkartea › Portugaleteko Maskaradak: Egoiren atzematea eta epaiketa\nPortugaleteko Maskaradak: Egoiren atzematea eta epaiketa\nPortugaletekoa da irudizko herri-kondaira bitxi hau: Aldi batean ba omen zen EGOI izeneko gizaki bat, gaiztoa benetan, Peñota malkarreko haitzulo batean bizi zena*.\nGaiztakerietako lagunak zituen, MORROIAK deituak, eta, haiek lagunduta, mota guztietako bidegabekeriak eta amarrukeriak antolatzen omen zituen. Gezurrezko itsas-argiak jartzen zituzten itsasontziek barra* bildurgarria igaro behar zutenean, eta, hala, hondarrean hondoa jota geratzen ziren. Orduan, ontzian sartu eta harrapakinez beteta ateratzen ziren EGOI eta bere lagunak, jendearen bistan. Hondoratutako ontzi batetik, "Avlona"tik, atera zuen Urrestarazu buzoak kapitain-zubiko kanpaia. Gaur egun Errukietxe-Ospitalean dago eta bere tilin-tilin goibelak laguntzen du "sardinaren hileta".\nEgoi ezizena –Hego-haizearen jainkoa–, ontziak hego-haizeko gauetan hondoratzen zituelako jarri zioten. Oso zaila da benetan ontzia zuzentzea itsasadarreko sarreran hego-haizeak jotzen duenean. Ikaratzeko moduko itxurakoa zen berez Egoi, baina are bildurgarriagoa kontakizunetan: bi metro baino gehiagoko gizona, txima luze eta zikinekoa.\nEgoik eta bere Morroiek hizkera mordoilo bitxia zuten, jatorri ezjakinekoa. Ordenarik gabekoak ziren, zurrutariak, tranpatiak, zakarrak eta diziplinagabeak berez. Diziplinarena laster eta egoki konpontzen zuen Egoik zirti-zarta batean.\nAtzemango zituzten beldurrez, oso gutxitan egiten zuten itsasadarrean gora; Santa Klara* haitza zuten muga, gaur Zubi esekia dagoen tokia. Inoiz Fraidearen haitzeraino* ere heltzen ziren; Lamiakon zegoen haitz hori, Udondo ibaitxoaren ahoan. Udondoko ur geldietan lamiak bizi ziren; haietakoren bat harrapatzeko asmoz joaten ziren haraino.\nLamiak ederrak ziren eta beti gazteak. Beren xarmak baliatuz morroi baldar haiek liluratzen ibiltzen ziren; baina morroiek sekula ez zuten lamiarik harrapatzen: nahikoa irri egin ondoren, uretan ezkutatzen ziren, nora jakin gabe.\nLamien gidaria lamia on bat zen; ARGI zuen izena. Egoik gorroto zion, Argik behin eta berriro zapuzten zizkion eta, asmo txarreko planak. Argik lagundu egiten zien engainatutako itsasgizonei, argiekin bidea erakutsiz ekaitz-gauetan. Kristautasuna heldu zenean, Virgen de la Guíak/Bidatzeko Ama Birjinak ordeztu zuen Argi eta bere gain hartu zituen Argiren eginkizunak.\nInauterietako drama honetan Egoi gaiztoaren atzematea eta epaiketa irudikatzen dugu. Harrapatuko dutenak GALETEAK dira. Nondik datorkien izen hori? Argi dago: Portugalete izenaren jatorria "galete"en portua bada, galeteak gu geu garelako izango da, portugaletetarrak. Ez ala?\nGaleteek txingote-janzkerak dituzte eta aurpegia mozorroz estalita; horrek izenbakoaren itxura ematen die, ez-egiazko itxura. Inauterietan mozorroak guztiok berdintzen gaitu, lotsa eranzten eta gure ausarditxoa askatzen digu nahi duguntxorako.


Metalezko giltza maskorrak seinaleari eragiten al dio? - Berriak - LEDY TECHNOLOGY (HONG KONG) CO., LIMITED.\nMetalezko giltza maskorrak seinaleari eragiten al dio?\nGiltza metalezko kasuek seinalean eragina izan dezakete. Metalezko giltza oskolak ezkutu elektrostatiko bat osatzen du barruan.\nBabes elektrostatikoa gorputzaren osagaia barrualdea "babesteko" gidatzea da, kanpoko eremu elektrikoaren eraginik izan ez dadin.\nGehienetan, armarria kobre, aluminio, altzairu eta beste metal batzuekin egin daiteke, baina maiztasun handiko eta oso baxuko eremu magnetikoetarako, ferrita bezalako materialak ere erabil daitezke armarria gisa. Sistema batean edo sistema desberdinen artean, zarata edo interferentzia elektromagnetikoak maiz gertatzen dira eta horrek sistemaren errendimendua okerrera egitea eragiten du. Beraz, indar lineak edo indar ildo magnetikoak eremu jakin batera mugatu behar dira; eremu jakin batek ez du eraginik kanpoko indar lineek eta linea magnetikoek.\nBabes estatikoaren printzipioa:\nEragilea kanpoko eremu elektrikoan E-ren indar elektrikoa duen indarrarekin kokatzen bada, eroalearen elektroi askeak eremu elektrikoaren norabidearen aurka mugituko dira eremu elektrikoaren indarraren azpian. Horrela, eroalearen karga negatiboa alde batean banatzen da eta karga positiboa beste aldean banatzen da. Indukzio elektrostatikoaren fenomenoa da. Karga elektrikoak eroalean birbanatzea dela eta, karga horiek kanpoko eremu elektrikoaren kontrako noranzkoan beste eremu elektriko bat osatzen dute eta eremu elektrikoaren indarra E. barruan dago.\nEremuaren indarraren gainekoposizioaren printzipioaren arabera, eroale batean dagoen eremu elektrikoaren indarra E kanpoan eta E barruan dagoen superposizioaren berdina da. Aurkako eremu elektrikoko superposizioek elkarri uzten diotenean, eroale barruan dagoen eremu elektrikoaren indar osoa zero da. Eroale barruan eremu elektriko osoaren indarra zero denean, eroaleko elektroi libreak ez dira norabidean mugitzen.\nFisikan, eroale batean karga inor mugitzen ez den egoerari oreka elektrostatikoa deritzo. Elektrostatikoki orekatutako eroale batean, barneko eremu elektrikoaren indarra zero da nonahi. Oreka elektrostatiko egoeran dagoen eroale batean karga elektrikoak eroalearen kanpoko gainazalean soilik banatzen direla ondoriozta daiteke. Eroaleak hutsak badira, oreka elektrostatikoa lortzen duenean, ez da eremu elektrikoa egongo.\nHorrela, eroalearen kanpoko maskorrak barrualdea "babesten" du eta barrualdea kanpoko eremu elektrikoetatik mantenduko du. Fenomeno horri blindaje elektrostatikoa deitzen zaio.\nAutoaren giltza osagarria nola aldatu


Afganistan, inperioen hilerria | Askapena\nAfganistan, inperioen hilerria\nSubmitted by admin on Ar, 2021/09/14 - 20:26\nTalibanen itzulera ulertzeko, lehenbizi ikuspegi eurozentriko eta sinplistetatik ihes egitea komenigarria da, gertakariaren ikuspegi manikeoak baztertuz. Gaur egungo egoerak hainbat faktoretan dauka jatorria. Horien artean, nagusienetakoa taldearen sorreraren testuinguruan datza.\n1978an, Afganistan feudalismoaren miseriatik ateratzeko asmoarekin, Saurgo iraultza gauzatu zuten. Lehendik ere, 50eko hamarkadan, SESB eta AEB, lurralde horren abantaila geoestrategikoaren balioa buruan, aldaketa sustatzeko laguntza ekonomikoa helarazten hasiak ziren. Diru horrek hezkuntza sistemaren bultzada eta, ondorioz, ordura arte nekazariak izandakoen heziketan inoiz ez bezalako eragina izan zuen, baita emakumeen artean ere. Baina hamarkadetan zehar ezkutuan gordetako lur-jabeen eta gobernuaren aurkako grina ere gori-gori zegoen, eta ezinegon horrek oinarri sozial indartuarekin egin zuen topo. Aurkakotasun hori, oro har, antolaketa politikoari zegokionez, korronte bitan zegoen banatuta: komunista eta islamista.\nHezkuntzaren hedapena garrantzitsua izan bazen ere, egoera materialak ohi bezalako banaketan jarraitzen zuen, gobernuaren ustelkeriaren zela eta. Horren aurrean, joera komunistako kideek gobernua hartu zuten, SESBren laguntzarekin. Orduko Mohammed Daoud-en agintaldiak, ordea, ezer gutxi aldatu zuen; are gehiago, komunisten kontrako ekintzak ere burutu zituen. Hala, 1978ko Saurgo iraultza hartan, Daoud boteretik kendu zuten boterera heltzera lagundu zuten berberek. Iraultza hari esker, nekazal erreformak ezarri ziren lur-jabeen lurrak birbanatzeko, eta emakumeen zapalkuntzaren sinboloa zen walwar ezkonsaria ere indargabetu zuten, besteak beste. Horrek guztiak, ordea, musulman ortodoxoen haserrea eragin zuen.\nTradizioaren zaindari eta erresistentzia-gaitasun handiko guneetan indartsu, islamistek nekazal guneetan eta mendialdean hasi zuten gobernuaren aurkako mugimendua. Mugimenduaren presioaren ondorioz, gobernu komunistak lurraldearen kontrola galdu zuen, eta biolentzian ikusi zuen aukera bakarra. Era berean, komunistak zatitu egin ziren, SESBren erasoaren hasierarekin batera, 1978an bertan. Zazpi urteko gerra-garaiari hasiera eman zitzaion, gerra zibila lehertu zen, Gerra Hotzaren testuinguruan.\n“Komunismoaren aurrerakada” saihesteko, AEBetako CIAk, Saudi Arabiako eta Pakistango inteligentzia zerbitzuekin batera, Afganistango islamismoaren alde egin zuen arlo militarrean. Gatazka armatuak eragin zituenen inguruko zenbaki fidagarririk ez dagoen arren, 15 milioitako biztanleriaren bi heren erail, zauritu edo lekualdatu direla estimatzen da.\nGerra amaitu eta SESBren armadak atzera egin bezain laster, AEBek ordura arte babestutako talde islamisten laguntza bertan behera utzi zuen. Hondamena erabatekoa zen; boterea lortzeko barne-gatazkek etengabeko gerra egoera eragin zuten. Gainera, CIAk eta Pakistango inteligentzia zerbitzuak bultzatutako opioaren negozioak arrisku maila areagotu zuen. Atzerriko indarren presentziarik gabe, gerra osteko Afganistanen, klase-harremanei zegokionez, lur-jabeek utzitako hutsuneak bete zituzten guda-jaunen esanetara geratu ziren, eta lerro politiko edo ideologikoak baino, eskualde bakoitzaren mesedetan zihoan talde lokalarekin lerrokatu ziren.\nBien bitartean, talibanek (paxtuneraz, “ikasleak”), kaosa “txukuntzeko” formula topatu zuten. AEB eta Pakistango inteligentzia zerbitzuen laguntzarekin, Pakistanera lekualdatutako hainbat afganiarrek, gehienak errefuxiatuak, armadaren soldaduen lerroak osatu zituzten, eta handik hasi zituzten 1994an erasoak. Talibanen buruzagitzak, gehienbat nekazal guneetatik eratorritako mullah-k, iraganeko inbasio, esku-hartze eta inposizioen oroimenari helduz, legea eta usadioaren ordena eskaintzen zuen, alegia, Islamaren bertsiorik zurrunenetarikoa izango zena: emakumeen hezkuntza gaitzetsi baina aurreko mandatariek baimentzen zituzten gehiegikeriak onartuko ez zituen Islama eta chauvinismo afganiarra konbinatzen zituen ideologia. Beraien etsaien etsaiak izandakoak, alegia, AEBetako interes inperialistak, ordena honen aldekoak ziren; itxaropena argia zen: Erdialdeko Asiatik Iran eta Errusia saihestuko zituzten petrolio-hodiak eraikitzea.\nDenborarekin, ordea, lurraldearen erabateko kontrola eskuratzen ez zutela ikusita (batez ere iparraldeko Hazara taldearen erresistentziagatik), AEBek interesa galdu zuten. Atentzioa Golkoko Gerran jarri behar izan zuten eta, orduko ekintza militarrek izaera inperialista agerian uztearekin batera, Ekialde Hurbil zabaleko mugimendu islamistek irain horien guztien inguruan antolatu zituzten antolakuntzarako indarrak. 2001eko irailaren 11an, segurtasun globalaren paradigma berriaren ateetan, Osama bin Laden, ekintzotako buruzagitzat zuten gizona ehizatzeko, AEBetako indar armatuak eta NATOk Afganistan inbaditu zuten.\nIraganean britainiarrek eta sobietarrek ikasi zuten bezala, AEBek ere ikusi dute Afganistan okupatzea posible bada ere, inperioen hilerriaren kontrola luzarorako mantentzea ezinezkoa dela. Zintzotasun ateraldi batean, AEBtako presidente Bidenek berak onartu du Afganistango demokraziak axola ez diela (petrolio-hobiei buruzko aipamenik ez, ordea), eta beraz, badoazela bueltan planetaren beste puntara, porrotaren dolua, atsekabea eta umilazioa pairatzera, eta baita geroz eta posibleagoa den isolazionismoari aurre egiteko neurrien inguruan pentsatzera ere.\n20 urte iraun dituen etengabeko “terrorismoaren kontrako gerra” honetan, gerraren pribatizazioaren eta armada pribatuen goraldi kezkagarriaren azken hamarkada honetan, besteak beste, 15.000 hildako baino gehiago eragin dituzte Mendebaldeko indarrek; gobernuaren kontrako indarrek (talibanak buruan), 24.000 baino gehiago. Talibanek eskuratu dute agintearen kontrola, baina Barne Produktu Gordinaren %43a nazioarteko laguntzaren baitan dagoela ikusita, denbora luzea beharko dute likideziaren eskasiari eta inflazioaren eraginei aurre egiteko. Horren guztiaren jakitun, agian, azken bi hamarkadetan ikasitakoak praktikan jartzen ari dira talibanak. Euren ideologia ez dela kaltegarria proiektatu nahian ari dira, komunikabide-tresnetan iaioagoak direla… Anbibalentzia estali nahian, baina (oraingoz) ezinean; informazioarena gerra modernoaren atal zatiezina dela ulertzen dute.\nJakinekoa da Eurasiaren kontrola giltzarria dela mundu-mailako hegemoniari begira eta, AEBen interes ekonomikoen ordezkari izan daitezkeen Txina eta Errusiaren gurariak betetzen trebetasuna adierazten badute, protagonismo paregabea lor dezakete talibanek, Zetaren Bide Berriaren proiektuarekin eta Mendebaldearen eragina inguratuz. Bitartean, beraienaren gisako islamismoarentzat bultzada dakar Afganistango gobernua eskuratu izana.\nMendebaldean, sortutako zalapartak telebista eta lerroburuen lehenengo fasea bukatu ostean, ebakuazioetan erakutsitako adorea eta humanismoa mantentzearen asmoa argi utziko dute hemendik aurrerakoek. Izan ere, errefuxiatuen olatu berri honek beste olatuekin egingo du bat, Mediterraneo Itsasotik datorrenarekin, Kanariar Irletakoarekin, Ceutakoarekin eta, Frantziara heldu nahian, Irunen geratzen denarekin. Finean, mekanismo eta biolentzia fisiko eta legal desberdinen bidez uko egiten diegun horiekin alegia. Bitartean, normaltasunean bideratuko dituzte Europako estatuek talibanen edo antzerako politikak babesten dituzten Saudi Arabiarekin burututako armen negozioa edota Qatarren ospatuko den futbol mundiala.\nGure esku dago lekualdatze horien guztien azpian dauden oinarriak salatzea, hain zuzen ere, halako errealitateak eragiten dituen kapitalismoak, kolonialismoak eta inperialismoak ekartzen duen miseria, patriarkatuaren itomena, bizitzaren aurkako politika eta negozio ustelak.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" author_facet:"Carcedo Mitxelena, Mikel" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)" format:"Electronic"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Egilea: Carcedo Mitxelena, Mikel Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua) Formatua: Baliabide elektronikoa\n1 Fabrikazio Mekanikoa (Lanbide Arloa) 1 Fabrikazio Mekanikoen Industrietako Segurtasun Planak (Modulua) 1 Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 1 Lan Arriskuen Prebentzioa (Heziketa Zikloa). Goi maila 1 Lanbide Heziketa 1 Linea automatizatuen muntaia- eta mantentze-lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila 1 Metal-eraikuntzak (Heziketa Zikloa). Goi maila 1 Metal-eraikuntzen industrietako segurtasun-planak (Modulua) 1 Sekuritate baldintzetatik deribatutako arriskuak (Modulua) Guztiak ikusi ... gutxiago ...


‘ORDIZIA ZABALIK’-EK 37 EKINTZAILE BABESTU DITU DAGOENEKO - ORDIZIAKO UDALA\nLehen edizioa 2013an aurkeztu eta hurrengo urteetan jarraipena eman ondoren, 2018ko abenduan itxi zen bosgarren deialdi, honen emaitza programari atxikitako beste sei ekintzaile izan delarik. Ekintzaile hauek, diru-laguntza 2018 ekainetik atzeraeraginezko izaerarekin jasotzen ari dira eta bi urteetan zehar lokal komertzialen alokairuko gastuari aurre egiteko baliagarria den diru-laguntza hau jasotzeko aukera izango dute, ondorengo portzentajeekin; lehen urtean udalak %40a (hilean 400€ gehienez) finantzatuko du eta bigarren urtean %25a (hilean 250€ gehienez).\nLaguntza jasotzen hasi diren ekintzaile berriak dituzten sei establezimendu komertzialen artean, ondorengo produktu eta zerbitzuak aurkitu ditzakegu: emakume eta gizonezkoen arropak, ile-apaindegiak, hezkuntza kasu berezietako akademia eta ostalaritza.\n2013tik programa honen bitartez pausoa eman duten ekintzaileen jarraitutasuna %75a gainditzen du eta 5. deialdi honetako diru-laguntzetara 2018an bideratu zen aurrekontua 46.000 euro da.\n2019rako ere egitasmoa indarrean\nLaguntza programa honetako azken deialdian baita aurrekoetan ere, oinarri arautzaileak oso antzekoak izanik, programan parte hartzeko eskaera egin nahi izan duten pertsona ekintzaileak ondorengo betekizunei erantzun behar izan diete; negozio proiektu bideragarri bat izatea, dagozkien zergen ordainketa eta gizarte-segurantzakoak eguneratuta izatea, proiektu berriaren egoitza izango den lokalaren jabea dagokion eskaera orria aurrez osatuta izatea, ekintzailearen curriculuma eta jardueraren bideragarritasun plana.\nOrdiziako Merkataritza bulegoa, diru-laguntza programa honi 2019an ere jarraipena emateko erabakia hartu du, ekintzaile berriei ez ezik aurretik martxan dauden ohiko merkatariei ere laguntza emateko, azken kasu honetan zerbitzu berriei, hobekuntzei, irudi korporatiboari, marketin edo balio erantsi bat emateko baliagarria izan daiteken edozein proiekturako.\nOrdiziako dentsitate komertziala nabarmena izanik (saltokien kopurua 200etik gertu 10.000 inguru biztanleentzat) herriko merkataritza sektorea osatzen duten denda, zerbitzu enpresa eta ostalaritza establezimenduen lehiakortasuna indartu eta jarraitutasuna bermatzeko babesa emango du Ordiziako Udalak.\n2019an, 6. deialdiko oinarri arautzaileak zehaztu bitartean, herriko merkataritza sektore osoari eta Ordizian bere negozio ideia aurrera atera nahiko duten ekintzaile potentzialei ere laguntza ematen jarraituko da Merkataritza bulegotik.\n*Argazkian, aurten babestutako ekintzaileak alkatearekin eta arloko zinegotziarekin batera.


Ikasle berriak - Ezgaitasunak dituzten Pertsonentzako Zerbitzua - UPV/EHU\nDesgaitasunak edo/eta hezkuntza premia bereziak dituzten unibertsitateko ikasleen harrera\nMatrikula egin ondoren, zerbitzuan lanean diharduten teknikariak harremanetan jartzen dira ikasleekin, zerbitzuari berari, beharrezko orientabideei eta eskura dauden baliabideei buruzko informazioa eskaintzeko.\nIkaslearen datu bilketa unibertsitateko webgunean dagoen GAUR aplikazioaren bitartez ikasleak gauzatu behar duen eskaeraren bidez egiten da. Behar izanen balorazioa egin ondoren ikasketak egiteko behar dituzten baliabideak ikasleei eskaintzen zaizkie.\nEgokitzapenak eskatzeko, prozedura honi jarraitu behar zaio:\nGaur aplikazioan sartu UPV/EHUren web-orriaren bidez: http://gestion.ehu.eu/gaur. Sartu ahal izateko, matrikularen agiriarekin batera ematen diren erabiltzailearekin eta pasahitzarekin identifikatu behar da.\nAplikazioaren menuan aukeratu "Desgaitasun zerbitzua" atala.\n"Desgaitasun zerbitzua" atalaren barruan, hautatu "egokitzapen eskaera" atala.\nFormularioa bete. Horretarako, honako hauek egin behar dira:\nDesgaitasun ziurtagiria eta/edo ikaslearen egoera egiaztatzen duten txosten medikoak edo psikopedagogikoak kargatu.\nDiagnostikoari buruz eskatzen diren datuak sartu.\nFormularioan agertzen den zerrendan egokitzapenak aukeratu.\nOnartu datuak babesteko klausula eta gorde.\nIkasleak "Egokitzapen eskaeraren kontsulta" atalaren bidez kontsultatu ahal izango du eskaera onartu den ala ez.\nEskaera formularioa GAUR aplikazioan aktibatuko da ikasle bakoitzarentzat, matrikula egin eta hurrengo egunetik aurrera. Maiatzaren 31ra arte eskatu ahal izango dira egokitzapenak.\nKomeni da eskaera ahalik eta lasterren betetzea, klaseak hasi aurretik beharrezko baliabideak eta egokitzapenak izateko.